title: Kaljakellunta

text: Tapahtumalla ei ole virallista järjestäjää. Asiaa on käsitelty myös Vantaan käräjäoikeudessa syksyllä 2009, jolloin käräjäoikeus otti kantaa siihen, onko yleisötilaisuudella tai kokoontumisella järjestäjä, jos siitä sovitaan nettikeskusteluissa. Käräjäoikeuden päätöksen mukaan kaljakelluntaa ei varsinaisesti järjestä kukaan, vaan ihmiset löysivät paikalle muun muassa kuulopuheiden ja nettikeskustelujen kautta. Oikeus katsoi tapahtuman kuuluvan kokoontumisvapauden piiriin.


title: Kaljakellunta

text: Vantaan kaupunki on mainostanut Kaljakelluntaa yhtenä kaupungin kesätapahtumista. Kaupunki ei kuitenkaan ole halunnut tapahtuman järjestäjäksi.


title: Kaljakellunta

text: Vantaan kaupunginmuseo on kerännyt Kaljakelluntaan liittyviä esineitä ja esitellyt niitä näyttelyssään vuonna 2015.


title: Kaljakellunta

text: Poliisi- ja pelastusviranomaisten mukaan tapahtumassa on valtavat riskit. Viranomaiset ovat todenneet laskureitin erittäin vaaralliseksi. Poliisin mukaan tapahtuman reitti, kulkuvälineet ja alkoholi muodostavat vaarallisen yhtälön. Maastonmuotojen vuoksi veden varaan joutuneen on vaikea päästä joen uomasta ylös. Jotta tapahtuma olisi turvallinen, mukana tulisi olla pelastusveneitä, kaikilla osallistujilla pelastusliivit eikä alkoholia tulisi nauttia missään tapauksessa. Vaikka viranomaisten on käytännössä mahdoton turvata ja valvoa tapahtumaa, ei tapahtumassa ole sattunut onnettomuuksia vuosien 1997-2010 aikana.


title: Kaljakellunta

text: Toinen tapahtuman ongelma on ollut siihen liittynyt roskaaminen. Osallistujat ovat heittäneet tyhjiä pulloja, tölkkejä ja muita roskia luontoon ja hylänneet lauttoja reitille. Roskaamista on pyritty torjumaan valistamalla osallistujia ongelmasta, ja joinakin vuosina vapaaehtoiset ovat järjestäneet reitin loppuun roskalavan. Vapaaehtoiset ovat järjestäneet myös siivouspartioita kellunnan jälkeisinä päivinä. Vuonna 2016 arvioitiin, että roskien siivoaminen maksaa yhteiskunnalle arviolta 50 000 euroa, noin 10–15 euroa osallistujaa kohden.


title: Kaljakellunta

text: Kelluntatapahtuma aiheutti kasvaessaan järjestyshäiriöitä. Osa kellujista teki ilkivaltaa joenrannan laitureille ja käytti rantoja käymälänä ja oksennuspaikkana.


title: Kaljakellunta

text: Kaljakellunta on toteutunut vuodesta 1997 lähtien kerran vuodessa. Se sai alkunsa vuonna 1997 Vantaan Rekolasta. Yhtyeiden harjoitustilana toiminut Vokula-kämppä toimi kellunnan lähtöpaikkana ensimmäisellä kerralla.


title: Kaljakellunta

text: Ensimmäinen Kaljakellunta Keravanjoessa vuonna 1997 päättyi Tikkurilaan. Osallistujia oli alle kymmenen. Heillä oli käytössään kumiveneitä ja styroksilla täytetty heteka. Kelluntareitille osunut koski haittasi kellumista. Myöhemmin reittiä muutettiin alkamaan vasta kosken jälkeen.


title: Kaljakellunta

text: Tämän jälkeen osallistujamäärä suunnilleen kaksinkertaistui joka vuosi.


title: Kaljakellunta

text: Vuonna 2000 tapahtumalle avattiin omat internet-sivut. Verkkosivusto toimi pitkään tapahtuman ainoana tiedotuskanavana puskaradion lisäksi.


title: Kaljakellunta

text: Vuoden 2001 Kaljakelluntaan osallistui 65 henkeä. Reitti lähti Vantaanjoen ja Keravanjoen risteyksestä. Se päättyi Oulunkylän Pikkukoskelle. Pidemmälle ei päästy vaarallisten kivikoiden ja koskien vuoksi.


title: Kaljakellunta

text: 23.7.2005 (La) tapahtuman osallistujamäärä oli jo kasvanut niin suureksi, että alkuperäiset Kaljakellunnan alullepanijat ilmoittivat luopuvansa nettisivuston ylläpidosta ja muustakin tapahtumaan liittyvästä aktiivisesta toiminnasta. Suurin syy tähän oli roskaamisen hallitsematon lisääntyminen. Sivuston ylläpitoa ja tiedotusta jatkoivat kuitenkin muut vapaaehtoiset. Jätehuoltoa pyrittiin tämän jälkeen järjestämään talkoovoimin virallisten verkkosivujen keskustelupalstalla.


title: Kaljakellunta

text:
29.7.2006 (La) kelluntareitti alkoi Vantaan Tikkurilasta, tiedekeskus Heurekan takaa ja päättyi Helsingin puolella Siltamäen padolle.
28.7.2007 (La) Yhdestoista kaljakellunta-tapahtuma keräsi vajaat neljäsataa osallistujaa. Tällä kertaa kaljakellunta aloitettiin Vantaanjoen ja Keravanjoen haarasta, josta kellujat etenivät kohti Pikkukoskea. Poliisin tietoon ei tullut tapahtumasta yhtäkään vaaratilannetta, mutta roskaamisesta oltiin huolissaan. Kaljakellunta.com olikin sanonut tapahtuman tämänvuotiseksi nimeksi "Vantaanjoen kesäsiivous". Tapahtuman jälkeen Vantaanjoen rannoille jäi useita kumiveneitä.


title: Kaljakellunta

text: 2.8.2008 (La) Vuoden 2008 kaljakellunta-tapahtumaan oli ilmoittautunut yksin Facebook-yhteisössä yli 1200 henkilöä. Tapahtuman huhuttiin peruuntuvan, koska tapahtuman nettisivut suljettiin ennen tapahtumaa. Nettisivujen sulkemisen syyksi kuitenkin ilmoitettiin hallitsematon osallistujamäärän kasvu, roskaaminen ja osallistujien turvallisuus. Vantaan poliisi ja Keski-Uudenmaan pelastuslaitos julkaisivat muutamaa viikkoa ennen tapahtumaa tiedotteen, jossa ne kehottivat perumaan tapahtuman. Paikalle lähetettiin myös muutamia poliiseja valvomaan tapahtumaa. Kelluntareitin oli ilmoitettu alkavan tänä vuonna Koivukylän Peijaksentieltä ja jatkui Tikkurilan Vernissalle.


title: Kaljakellunta

text: 1.8.2009 (La) Kaljakellunta lähti Vantaan tikkurilan heurekan edustalta. Viranomaisten toiveesta Kaljakellunta -tapahtumaan keskittynyt sivusto lakkautettiin. Poliisin mukaan tapahtuma välttyi järjestyshäiriöiltä ja ihmisten pelastustehtäviltä.


title: Kaljakellunta

text: 7.8.2010 (La) Kaljakellunta lähti Vantaan Tammistosta. Vuonna 2010 tapahtumaan osallistui poliisin arvion mukaan 2000 venekuntaa.


title: Kaljakellunta

text: Vuoden 2010 kellunta aiheutti Helsingin kaupungille noin 25 000 euron siivouslaskun. Kaljakellunnan jälkiä korjattiin yli kaksi työpäivää.


title: Kaljakellunta

text: 30.7.2011 (La) Kaljakellunta lähti Vantaan tikkurilan heurekan edustalta. Vuonna 2011 tapahtumaan osallistui poliisin arvion mukaan noin 5 000 henkilöä ja oli sujunut päivystävän paloesimies Juha Rajala mukaan rauhallisesti. Aikaisempien vuosien roskaamisesta johtuen tapahtumaan osallistui vapaaehtoisista kerätty siivouspartio. Helsingin ja Vantaan kaupungeille koitui siivouksesta yli 40 000 euron lasku.


title: Kaljakellunta

text: Tapahtuman aikana pelastuslaitos nosti vedestä yhden hukkumaisillaan olleen humalaisen, ja poliisi otti kiinni kaksi henkilöä häiriökäyttäytymisen vuoksi.


title: Kaljakellunta

text: Vuoden 2012 kellunnan jälkeen vapaaehtoinen siivouspartio siivosi jokea noin kilometrin verran ja luovutti sitten, koska "siellä on ihan järjetön sotku".


title: Kaljakellunta

text: Vuoden 2013 Kaljakellunta pidettiin 3. elokuuta ja sen reitti kulki pitkin Keravanjokea Tikkurilasta tiedekeskus Heurekalta Kirkonkylänkoskelle. Tapahtumaan oli Facebookin kautta ilmoittautunut 2800 ihmistä. Muutamia päihtyneitä henkilöitä toimitettiin putkaan, mutta muita vaaratilanteita ei tullut ilmi. Keski-Uudenmaan pelastuslaitos varautui tapahtumaan ennalta perkaamalla jokea sen pohjalla olevasta romusta, jotta kellujat eivät tartu tai telo itseään niihin. Vedestä nostettiin muun muassa toistakymmentä polkupyörää, kevytmoottoripyörä ja läheisen Lidlin ostoskärryjä.


title: Kaljakellunta

text: Vuoden 2014 Kaljakellunta järjestettiin lauantaina 2. elokuuta. Kelluntareitti kulki Vantaan Tammistosta etelään kohti Pikkukosken uimarantaa Helsingissä. Joen rannalle jäi tapahtuman jäljiltä muun muassa puhallettavia kumiveneitä ja uima-altaita. Poliisin mukaan tapahtumaan osallistui ennätysmäärä ihmisiä. Palolaitoksen mukaan tapahtumaan osallistui 3 000–4 000 ihmistä. Tapahtumasta ei aiheutunut tehtäviä poliisille.


title: Kaljakellunta

text: Kellunta saavutti myös kansainvälistä suosiota, sillä vuoden 2014 kelluntaan osallistui runsaasti ulkomaisia turisteja sen jälkeen, kun vuoden 2013 tapahtuma oli noteerattu laajasti ulkomaisilla verkkosivustoilla.


title: Kaljakellunta

text: Vuonna 2015 Kaljakellunta järjestettiin 1. elokuuta. Reitti alkoi Heurekasta ja päättyi Kirkonkylänkoskelle.


title: Kaljakellunta

text: Vuoden 2016 Kaljakellunta järjestettiin 30. heinäkuuta. Reitti kulki Tammistosta Pikkukosken uimarannalle.


title: Kaljakellunta

text: Vuoden 2017 Kaljakelluntaan osallistui 2 000 ihmistä 5. elokuuta. Kelluntavälineet laskettiin liikkeelle Heurekalta. Yleisö seurasi liikkeellelähtöä. Kellunta sujui rauhallisesti, mutta vastatuuli haittasi kellujien etenemistä.


title: Kaljakellunta

text: Vuoden 2018 Kaljakellunta järjestettiin 28. heinäkuuta. Kelluminen alkoi Tammistosta. Tapahtuma sujui rauhallisesti, mutta poliisi sakotti niskoittelusta sillalta jokeen kellujien sekaan hypänneitä. Poliisin mukaan tapahtuman suurin haitta on tarpeiden teko reitin varrella sijaitseviin pihoihin. Tapahtumasta jäi jokeen roskaa kuten oluttölkkejä, kondomeita, vaatteita, hajonneita kumilauttoja, pakastevihannespusseja ja arkkupakastin.


title: Kaljakellunta

text: Kaljakelluntoja on järjestetty myös Oulussa Oulujokea pitkin, Jyväskylän Palokassa ja Kouvolan Valkealassa.


title: Kaljakellunta

text: Tampereen Suolijärvellä järjestettiin kesällä 2015 kaljakellunta, joka herätti vastustusta sen jälkeen, kun tapahtumaan oli ilmoittautunut 2 400 ihmistä. Messukylän osakaskunta kielsi tapahtuman järjestämisen. Lopulta tapahtumaan osallistui vain 60 kellujaa.


title: Alalaji

text: Alalaji () on tieteellisessä luokittelussa lajin jälkeen seuraava pienempi yksikkö (eli taksonominen taso). Tieteellisissä yhteyksissä alalaji osoitetaan usein lyhenteellä subsp. tai ssp. Alalajia käytetään joskus rodun synonyyminä, mutta biologiassa ne tarkoittavat hieman eri asioita.


title: Alalaji

text: Monotyyppisellä lajilla ei ole eri rotuja, tai lähemminkin lajiin kuuluu yksi rotu, joka muodostaa kyseisen lajin. Monotyyppiset lajit voivat esiintyä usealla tavalla: Polytyyppiseen lajiin kuuluu kaksi tai useampaa rotua (tai nykykielessä kaksi tai useampi "alatyyppi"). Nämä ovat erillisiä ryhmiä jotka eroavat selkeästi toisistaan eivätkä yleensä lisäänny keskenään, mutta jotka "lisääntyisivät" jos niillä olisi siihen mahdollisuus.


title: Alalaji

text: Alalajilla ei ole yksiselitteistä biologista määritelmää, vaan sen rajaamistapa riippuu eliöryhmästä samaan tapaan kuin lajilla. Yleisesti alalajilla tarkoitetaan "keskenään lisääntyvää perinnöllisesti yhtenäistä ryhmää saman lajin yksilöitä, jotka eroavat muista vastaavista ryhmistä ominaisuuksiltaan ja perintötekijöiltään". Alalajit pystyvät risteytymään keskenään, mutta risteymien hedelmällisyys on yleensä merkittävästi heikentynyt. Tämä määritelmä soveltuu vain suvullisesti lisääntyviin eliöihin.


title: Alalaji

text: Alalajien erottelussa voidaan käyttää erilaisia ominaisuuksia, esimerkiksi eroja rakenteessa (lehtien muoto, siipisulkien määrä, luiden mitat) ekologiassa (erot pariutumisrituaaleissa) ja perintötekijöitä. Erilaisuuksien määrälle ei ole asetettu alarajaa, mutta hyvin pieniä eroavaisuuksia ei yleensä oteta huomioon.


title: Alalaji

text: Suvullisesti lisääntyvillä eläimillä alalaji voidaan määritellä "ryhmäksi populaatioita, jotka asuttavat osaa lajin levinneisyysalueesta ja ovat taksonomisesti erilaisia muista saman lajin populaatioista".


title: Alalaji

text: Kasveilla alalaji voidaan määritellä "populaatioksi, joka muodostaa tuntomerkeiltään yhtenäisen alueellisen ryhmän".


title: Alalaji

text: Usein kaksi alalajia muodostaa ns. "kliinin": katkeamattoman sarjan välimuotoja, jossa niiden perinnölliset ominaisuudet vaihettuvat vaihtuvat siirryttäessä maantieteelliseltä alueelta toiselle.


title: Alalaji

text: Kaikilla lajeilla ei ole alalajeja. Laji voi olla perinnöllisesti yhtenäinen tai lajinsisäinen muuntelu voi olla liukuvaa, jolloin selkeitä ryhmiä ei ole olemassa. Tasapaino luonnonvalinnan voimakkuuden ja geenivirran välillä määrää tapahtuuko lajilla paikallista erikoistumista, joka voi johtaa alalajin syntyyn.


title: Alalaji

text: Eläintieteessä alalaji on alin virallinen taksonominen taso. Alalajin nimi on kolmiosainen: kaksiosaisen lajinimen perään lisätään alalajia osoittava lisänimi, esimerkiksi "Pusa hispida saimensis" (saimaannorppa).


title: Alalaji

text: Kasvitieteessä alalaji osoitetaan lyhenteellä "subsp." tai "ssp." Tason määrite kirjoitetaan tieteellisessä nimessä lajinimen jälkeen, esimerkiksi "Angelica archangelica" ssp. "litoralis" (meriputki).


title: Alalaji

text: Alalajia pienemmät viralliset taksonomiset tasot ovat muunnos (latinaksi "varietas", lyhenne "var.") ja muoto (lat. "forma", lyh. "f.").


title: Pavel Pestel

text: Pavel Ivanovitš Pestel (; 5. heinäkuuta 1793 Moskova - 25. heinäkuuta 1826 Pietari) oli yksi Venäjän dekabristikapinan johtohahmoista.


title: Pavel Pestel

text:
Saksalaissyntyinen Pestel kuului Etelän Salaseuraan, ja kannatti tasavaltaa.
Hän kuitenkin laati dekabristeille melko maltillisen perustuslakiehdotuksen, jossa ehdotettiin perustuslaillista monarkiaa silloisen kruununprinssi Konstantinin johdolla.


title: Pavel Pestel

text: Pestel vangittiin päivää ennen kapinaa. Hänet hirtettiin myöhemmin kapinan kukistuttua yhdessä neljän muun päätekijän kanssa.


title: Alattio

text: Alattio eli Alta (, , kveeniksi "Alattio") on Norjan kunta ja kunnan keskustaajamana toimiva kaupunki maan pohjoisimmassa osassa Finnmarkin läänissä Alattionvuonon ympäristössä. Itse kaupunkitaajama sijaitsee vuonon perukassa ja siellä asuu 14 439 ihmistä 10,55 km²:n alueella. Osa asukkaista on kveenejä.


title: Alattio

text: Alattio on Finnmarkin väkirikkain kunta. Sen pinta-alasta vain 20 km² on viljelyksessä, metsää on 223 km². Alattion keskustaajamassa on kolme keskusta, Possukoppa (Bossekop) vanhoine markkina- ja kaupankäyntiperinteineen, Joensuu (Elvebakken) idässä lentokenttineen ja satamineen sekä Alattion nykykeskusta uusimpana näistä kolmesta, jatkuvasti kehittyvänä kävelykatuineen ja kauppakeskuksineen. Kunnassa on lisäksi Tverrelvdalenin ja Rässivuonon (Rafsbotn) taajamat.


title: Alattio

text: Alattion kunta rajoittuu luoteessa Lappeaan ja Hasvikiin, pohjoisessa Jäämereen ja Hammerfestiin, koillisessa Kvalsundiin, idässä Porsankiin, kaakossa Kaarasjoen kuntaan, etelässä Koutokeinoon ja lännessä Tromssan läänin Naavuonon kuntaan.


title: Alattio

text: Alattio oli kveenien merkittävin kaupunki 1800-luvulle saakka, jonka jälkeen kveenien keskus siirtyi idemmäksi Vesisaareen. Vuonna 1863 Alattiosta erotettiin Talmulahden eli Talvikin kunta, joka yhdistettiin takaisin vuoden 1964 alusta. Alattion taajama sai kaupunkistatuksen 1999.


title: Alattio

text: Alattiossa sijaitsee Pohjois-Euroopan suurin kalliopiirrosalue (3 000 piirrosta 2 500–6 400 vuoden takaa) tämä onkin yksi Unescon maailmanperintökohteista.


title: Alattio

text: Ariniemi (Amtmannes), Joensuu (Elvebakken), Kaivuono (Kåfjord), Kaidusjoki (Transfarelva), Kalkkiniemi (Storviknes), Kreeta (Kvænvik), Lankovuono (Langfjord), Morttinen (Mortensnes), Paunu (Bognelvdalen), Porsijoki (Porselven), Reipas, Ristiniemi (Korsnes), Ruoslahti (Russeluft), Rässivuono (Rafsbotn), Suppiniemi (Sopnes), Talmulahti (Talvik), Tappolahti (Tappeluft), Tverrelvdalen, Siernöijä (Stjernøya), Seiland


title: Alattio

text: Finnmarksløpet-vetokoira-ajot


title: Konstantin Pavlovitš Romanov

text: Konstantin Pavlovitš Romanov (; 8. toukokuuta 1779 Tsarskoje Selo – 27. kesäkuuta 1831 Vitebsk) oli venäläinen suuriruhtinas ja keisari Paavali I:n poika. Hänestä oli vähällä tulla Venäjän keisari vuonna 1825.


title: Konstantin Pavlovitš Romanov

text: Konstantin kärsi Napoleonin sodissa muutaman pahan tappion, muun muassa Austerlitzissa. Sotien jälkeen hän toimi Puolan kuvernöörinä. Hän meni naimisiin puolalaisen ruhtinattaren kanssa 1820 ja tähän liittyen luopui salaisesti vallanperimyksestä vuonna 1822.


title: Konstantin Pavlovitš Romanov

text: Aleksanteri I:n kuoltua vallanperimys Konstantinin ja tämän veljen Nikolain välillä oli epäselvä. Konstantin ei halunnut keisariksi, ja hän oli jo sopinut tämän Aleksanteri I:n kanssa. Keskenään he olivat tuolloin päättäneet kruunun siirtämisestä nuoremmalle veljelle Nikolaille. Lopulta, lähinnä Konstantinin laiskuuden vuoksi dekabristikapinalliset käyttivät sekavaa tilannetta hyväkseen aloittaen kapinan. He yrittivät nostaa Konstantinin keisariksi vuonna 1825 ilman tämän suostumusta. Nikolai kukisti kuitenkin kapinan.


title: Konstantin Pavlovitš Romanov

text: Konstantin joutui pakenemaan Puolan kansannousua vuonna 1830. Hän kuoli koleraan Vitebskissä vuonna 1831.


title: Konstantin Pavlovitš Romanov

text: Konstantinin ensimmäinen puoliso oli saksalaissyntyinen Sachsen-Coburg-Saalfeldin herttuatar Juliane, venäläiseltä nimeltään Anna Fjodorovna. Tästä erottuaan hän avioitui 1820 puolalaissyntyisen Joanna Grudzińskan kanssa.


title: Ryan Giggs

text: Ryan Joseph Giggs, OBE (s. 29. marraskuuta 1973 Cardiff, Wales) on walesilainen entinen jalkapalloilija, pelipaikaltaan keskikenttäpelaaja. Hän edusti koko ammattilaisuransa englantilaisseura Manchester Unitedia. Toukokuussa 2014 Giggs ilmoitti lopettavansa pelaajauransa ja siirtyvänsä joukkueen valmennustiimiin päävalmentaja Louis van Gaalin apulaiseksi. Giggs lopetti ManU:ssa van Gaalin saatua potkut kesällä 2016. Uusi valmentaja Jose Mourinho tarjosi hänelle juniorivalmentajan paikkaa, mutta hän kieltäytyi. Tammikuussa 2018 hänet nimitettiin Walesin maajoukkueen päävalmentajaksi.


title: Ryan Giggs

text: Giggs on kautta aikain menestynein pelaaja Manchester Unitedin historiassa voitettuaan seuran riveissä kolmetoista Valioliigan mestaruutta, kahdesti Mestarien liigan, neljä FA Cupin mestaruutta ja kaksi Liigacupin mestaruutta. Giggs on eniten otteluita Manchester Unitedissa pelannut pelaaja ohitettuaan Bobby Charltonin Mestarien liigan loppuottelussa vuonna 2008. Ammattilaisuransa alkupuolella hänet valittiin kahdesti pelaajayhdistys PFA:n äänestyksessä ja 2009 ksi. Vuonna 2005 hänet valittiin English Football Hall of Fameen.


title: Ryan Giggs

text: Giggs edusti juniorina sekä Manchester Cityä että Manchester Unitedia. Hän allekirjoitti jälkimmäisen kanssa ensimmäisen ammattilaissopimuksensa 17-vuotissyntymäpäivänään 29. marraskuuta 1990.


title: Ryan Giggs

text: Giggs pelasi ensimmäisen liigaottelunsa 2. maaliskuuta 1991, jolloin Manchester United kohtasi Evertonin. Giggs tuli kentälle vaihdosta Denis Irwinin tilalle. Ensimmäistä kertaa avauskokoonpanossa hän oli 4. toukokuuta 1991 Manchesterin derbyssä, jossa hän teki uransa ensimmäisen ja ottelun ainoan maalin. Runsas viikko myöhemmin Manchester Unitedin ja Barcelonan välillä pelattuun Cup-voittajien cupin loppuotteluun häntä ei kuitenkaan valittu. Tuolloin Lee Sharpe oli vielä ykkösvalinta vasemman laitalinkin paikalle.


title: Ryan Giggs

text: Giggs vakiinnutti paikkansa Manchester Unitedin edustusjoukkueessa vanhan 1. divisioonan viimeisellä kaudella 1991–1992, mutta hän pelasi edelleen myös juniorijoukkueissa. Hän toimi kapteenina, kun seuran nuorten joukkue voitti FA Youth Cupin vuonna 1992. 17-vuotiaana edustusjoukkueeseen noussut Giggs oli samalla tiennäyttäjä useille muille nuorille pelaajille, joista yhdessä käytettiin lempinimeä Fergie’s Fledglings. Giggsin ensimmäinen pokaali edustusjoukkueessa oli keväällä 1992 voitettu Liigacup, jonka loppuottelussa Nottingham Forestia vastaan hän syötti Brian McClairin tekemän voittomaalin. Liigassa joukkue jäi toiseksi Leeds Unitedin vietyä mestaruuden. Kauden lopussa Giggs valittiin pelaajayhdistys PFA:n äänestyksessä vuoden nuoreksi pelaajaksi.


title: Ryan Giggs

text: Kauden 1992–1993 alkuun mennessä Giggs oli vakiinnuttanut paikkansa Manchester Unitedin vasemmalla laidalla, ja hän tuli tunnetuksi yhtenä Britannian lupaavimmista nuorista pelaajista. Kausi oli myös uuden Valioliigan ensimmäinen. Kaudella 1993–1994 Manchester United voitti tuplamestaruuden, ja Giggs oli yksi joukkueen avainpelaajista Eric Cantonan, Paul Incen ja Mark Hughesin ohella. Joukkue otti sarjataulukon kärkipaikan haltuunsa neljännellä kierroksella ja pysyi ohittamattomana koko kauden. Giggs ja Manchester United pelasivat myös Liigacupin loppuottelussa, mutta siinä Aston Villa oli vahvempi ja vei toiveet triplamestaruudesta. Maaleilla mitattuna kausi oli Giggsin uran paras, yhteensä 17 maalia kaikki kilpailut mukaan lukien.


title: Ryan Giggs

text: Kaudella 1994–1995 loukkaantuminen rajasi Giggsin esiintymiset Valioliigassa 29:een. Hän palasi pelikuntoon kauden loppupuolella, mutta liian myöhään auttaakseen joukkuettaan mestaruuksiin. Tappio West Ham Unitedille sarjakauden viimeisessä ottelussa tiesi mestaruuden lipeämistä Blackburn Roversille. Viikkoa myöhemmin Giggs tuli vaihdosta kentälle FA Cupin loppuottelussa Evertonia vastaan, mutta Manchester United hävisi 1–0. Kaudella 1995–1996 Giggs oli jälleen täydessä pelikunnossa ja suuressa roolissa, kun Manchester United uusi toissakauden tuplamestaruutensa.


title: Ryan Giggs

text: Kaudella 1996–1997 Giggs loisti ensimmäistä kertaa myös eurokentillä, kun Manchester United ylsi ensimmäistä kertaa 28 vuoteen Mestarien liigan (ent. Euroopan cup) välieriin. Välierissä Borussia Dortmund oli kuitenkin parempi yhteismaalein 2–0. Valioliigassa Manchester United voitti kolmannen mestaruuden neljän kauden sisään.


title: Ryan Giggs

text: Manchester Unitedin historiallisella triplamestaruuskaudella 1998–1999 Giggs menetti useita otteluita loukkaantumisen vuoksi, mutta pelasi aina erinomaisesti kentälle päästessään ja oli avauskokoonpanossa molemmissa cup-loppuotteluissa. Giggsin osalta kauden merkittävämpiä hetkiä olivat 2–1-voittomaali jatkoajalla FA Cupin välierän uusintaottelussa Arsenalia vastaan ja 1–1-tasoitusmaali lisäajalla Mestarien liigan välierän ensimmäisessä osaottelussa Juventusta vastaan. Mestarien liigan loppuottelussa Bayern Müncheniä vastaan hän alusti Teddy Sheringhamin 1–1-tasoitusmaalin niin ikään lisäajalla.


title: Ryan Giggs

text: Giggs jatkoi erinomaisia otteitaan myös triplamestaruuskautta seuraavina vuosina. Manchester United voitti kolme Valioliigan mestaruutta neljän kauden aikana ja ylsi Mestarien liigan puoliväleriin kolmesti ja välieriin kerran. Giggsin kymmenvuotista uraa juhlittiin testimonial-ottelulla Celticiä vastaan kauden 2001–2002 kynnyksellä. Denis Irwinin lähdettyä toukokuussa 2002 Giggs on ollut Manchester Unitedin kokeneimpia pelaajia ja yksi seuran symboleista. Onnistuttuaan kauden 2010 avauksessa, hän on ainoa pelaaja, joka on onnistunut maalinteossa jokaisella Valioliigakaudella.


title: Ryan Giggs

text: Giggs pelasi nuorempana Englannin poikamaajoukkueissa, mutta edusti miesten tasolla Walesiä. Maajoukkuedebyyttinsä hän teki vuonna 1991 Saksaa vastaan pelatussa ystävyysottelussa. Debytoidessaan hän oli kaikkien aikojen nuorin Walesin maajoukkueessa pelannut, mutta sittemmin Ryan Green, Lewin Nyatanga ja Gareth Bale ovat vuorollaan rikkoneet ennätyksen. Vuosina 1991–2007 Giggs pelasi kaikkiaan 64 maaottelua, joissa hän teki 12 maalia. Hän toimi maajoukkueen kapteenina vuodesta 2004 lähtien. Hänen viimeinen maaottelunsa oli EM-karsinta Tšekkiä vastaan 2. kesäkuuta 2006.


title: Ryan Giggs

text: Giggs sai ajoittain kritiikkiä haluttomuudestaan osallistua Walesin ystävyysotteluihin. Debyyttiottelun jälkeen seuraava ystävyysottelu, jossa hän pelasi Walesin paidassa, käytiin vuonna 2000; vuosien välillä Wales oli pelannut 18 ystävyysottelua, joista Giggs oli jättäytynyt pois.


title: Ryan Giggs

text: Giggs valittiin Iso-Britannian yhdistyneeseen jalkapallojoukkueeseen Lontoon olympialaisiin 2012 yhtenä kolmesta yli-ikäisestä pelaajasta. Hän toimi myös Britannian joukkueen kapteenina kisoissa.


title: Ryan Giggs

text: Giggs syntyi Walesissa Danny Wilsonille ja Lynne Giggsille, mutta suurimman osan lapsuudestaan hän vietti Salfordissa Englannissa. Hän käytti 16-vuotiaaksi asti isänsä sukunimeä, mutta otti vanhempiensa erottua käyttöön äitinsä sukunimen. Giggsin isoisä on kotoisin Sierra Leonesta, ja Giggs on kertonut kärsineensä lapsena rasismista taustansa vuoksi. Hän onkin tukenut näkyvästi rasisminvastaisia kampanjoita.


title: Ryan Giggs

text: Giggs meni naimisiin pitkäaikaisen kumppaninsa Stacey Cooken kanssa 7. syyskuuta 2007. Parilla on kaksi lasta, tytär Liberty ja poika Zach.


title: Ryan Giggs

text:
Giggsia ympäröi kohu Britanniassa toukokuussa 2011, kun hän hankki oikeudelta määräyksen kieltää mediaa () julkaisemasta juttua suhteestaan reality-show-tähti Imogen Thomasiin. Määräys kielsi myös mainitsemasta koko tuomiosta. Juttu levisi kuitenkin sosiaalisessa mediassa, kuten Twitterissä ja lopulta liberaalidemokraattien John Hemming mainitsi siitä parlamentissa käydyssä keskustelussa tuon kaltaisista sensuurimääräyksistä.
Myöhemmin iltapäivälehdet kertoivat myös Giggsin suhteesta veljensä vaimoon.


title: Riippumatto

text: Riippumatto on kankaasta tai verkosta tehty, kahden pidikkeen väliin ripustettu makuualusta. Yleisen käsityksen mukaan riippumatto on kotoisin Väli-Amerikan mayaintiaaneilta suunnilleen tuhannen vuoden takaa. Riippumatot ovat olleet perinteisesti suosittuja nukkumapaikkoja laivoilla, koska riippumatto liikkuu laivan liikkeen mukana eikä nukkuja pääse näin ollen putoamaan lattialle.


title: Riippumatto

text: Tropiikissa riippumatto on yleinen sängyn korvike, koska se on ilmavana viileämpi kuin paksu patja, koska sen ohut kangas tarjoaa huonomman asuinsijan loisille ja koska sen ripustusnarut voidaan kastella hyönteismyrkkyyn ja siten estää ryömiviä hyönteisiä kulkemasta nukkujan päälle. Hyttysverkon kanssa riippumatto suojaa nukkujan hyvin.


title: Riippumatto

text: Ahtaissa tiloissa on etua myös siitä, että riippumatto on helppo pakata pois siksi aikaa, kun siinä ei nukuta.


title: Riippumatto

text: Lämpimissä ilmanaloissa riippumatto toimii hyvin myös retkeilymajoitteena, ja monissa tuotteissa on yhdistetty riippumatto, sadekatos ja hyttysverkko. Viileyden lisäksi riippumaton etuna on, että se tarvitsee vain kaksi tukipistettä, kuten kaksi puuta, jolloin se toimii myös märässä tai kivikkoisessa maastossa.


title: Riippumatto

text: Kylmemmässä ilmanalassa riippumatto toimii huonommin, koska se on itse heikko eriste, koska siihen asetettu makuupussi tai peitto painuu nukkujan painosta kasaan ja koska siihen asetettu makuualusta pysyy kääntyilevän nukkujan alla huonosti. Riippumattoa voi eristää myös ulkopuolelta, mutta tämäntapaiset ratkaisut ovat usein kömpelöitä.


title: Sergei Trubetskoi

text: Sergei Petrovitš Trubetskoi (; 9. syyskuuta 1790 Nižni Novgorod – 4. joulukuuta 1860 Moskova) oli venäläinen ruhtinas ja yksi dekabristikapinan johtohenkilöitä.


title: Sergei Trubetskoi

text: Trubetskoi valittiin dekabristikapinan johtajaksi kapinan aattona 13. joulukuuta 1825. Hän ilmeisesti pelkäsi eikä tullut Senaatintorille, minne kapinalliset kokoontuivat. Kapinan kukistuttua Trubetskoi vangittiin ja tuomittiin kuolemaan. Tuomio kuitenkin lievennettiin karkotukseksi Siperiaan, josta Trubetskoi palasi armahdettuna vuonna 1856.


title: Kauppa

text: Kauppa voi tarkoittaa seuraavia asioita:


title: Muskariini

text: Muskariini on väritön, hygroskooppinen, vesiliukoinen ja huoneenlämmössä kiinteä yhdiste. Muskariini esiintyy luontaisesti tietyissä sienilajeissa, kuten punakärpässienessä ja risakkaissa. Oswald Schmiedeberg eristi muskariinin punakärpässienestä ja kuvasi sen farmakologisia ominaisuuksia vuonna 1869. Muskariini oli ensimmäinen koskaan tutkittu parasympatomimeetti.


title: Muskariini

text: Muskariini on muskariinireseptorin agonistina, joka jäljittelee elimistön oman välittäjäaineen asetyylikoliinin toimintaa.


title: Muskariini

text: Muskariini aiheuttaa elimistössä tyypillisiä kolinergisia reaktioita. Verisuonet laajenevat, verenpaine laskee ja sydämen lyöntitiheys hidastuu. Keuhkoputket supistuvat ja limaneritys lisääntyy, mikä voi vaikeuttaa hengitystä etenkin astmaatikoilla. Muskariinireseptoriagonistit lisäävät tuntuvasti syljen eritystä. Samoin lisääntyvät hiki- ja kyynelrauhasten sekä nenänielun rauhasten, mahalaukun ja suolen limakalvojen rauhasten eritystoiminta. Muskariinilla ei ole vaikutusta keskushermostoon, koska se ei läpäise veri-aivoestettä positiivisesti varautuneen typpiatominsa vuoksi.


title: Muskariini

text: Muskariinimyrkytyksen oireet alkavat 15-30 minuutin kuluessa sienen nauttimisesta lisääntyneellä syljenerityksellä, hikoilulla ja kyyneleiden erityksellä. Suurella annostuksella näitä oireita seuraa vatsakipu, voimakas pahoinvointi, ripuli, sumeneva näkökenttä sekä hengityksen työläys. Varsinainen myrkytystila seuraa yleensä kahden tunnin sisällä aineen nauttimisen jälkeen. Myrkytyksissä kuolemantapaukset ovat harvinaisia, mutta vakavissa tapauksissa se on mahdollista sydämen tai hengityselimistön pettäessä.


title: Muskariini

text: Muskariinimyrkytyksissä vasta-aineena käytetään atropiinia, joka salpaa muskariinireseptoreja eli on muskariinireseptoriantagonisti.


title: Sly and the Family Stone

text: Sly and the Family Stone on yhdysvaltalainen funk- ja soul-yhtye, joka toimi vuosien 1967 ja 1983 välillä. Yhtyeen perusti siinä laulajana, kosketinsoittajana, kitaristina, säveltäjänä ja tuottajana toiminut Sylvester "Sly Stone" Stewart. Sly Stone on jäänyt populaarimusiikin historiaan funkin keskeisenä kehittäjänä James Brownin ohella. Yhtyeen basisti Larry Grahamin taas sanotaan ensimmäisenä käyttäneen peukutus-tekniikkaa bassossa (vuonna 1969 ilmestyneellä singlellä "Thank You Falettin' Be Mice Elf").


title: Sly and the Family Stone

text: Yhtyeen kaksi ensimmäistä levyä olivat vielä suhteellisen tavanomaista soulia, joskin keskivertoa kantaa ottavammilla sanoituksilla. Toiselta levyltä julkaistiin hitti-single "Dance to the Music". Kolmas levy, "Life", ei aikanaan menestynyt erikoisemmin kaupallisesti, mutta se on saanut myöhemmin positiivisia arvioita ja sen rock-vaikutteet ennakoivat jo tulevaa.


title: Sly and the Family Stone

text: Yhtyeen neljäs levy, "Stand!", sen sijaan nosti yhtyeen suoraan huipulle. Levyltä julkaistiin suvaitsevaisuuden puolesta kantaa ottava listaykköseksi noussut single, "Everyday People". Levyltä löytyy kappaleita, kuten "Sing a Simple Song", jotka edustavat jo selkeästi funkia. Tällä linjalla jatkoi niin ikään yhtyeen vielä samana vuonna julkaistu single "Thank You Falettin' Be Mice Elf".


title: Sly and the Family Stone

text: Vuoden 1969 ehdottomiin huippukohtiin kuului myös yhtyeen esiintyminen Woodstock-festivaalilla ja elokuvassa, jonka myötä orkesterin maine levisi lopullisesti kansainväliseen tietoisuuteen. Woodstock-elokuvassa nähtävässä taltioinnissa voikin nähdä live-esiintymisistään kuuluisan yhtyeen ehkä parhaimmillaan.


title: Sly and the Family Stone

text: Yleisesti yhtyeen vahvuutena nähtiin sen erityisen energisyytensä lisäksi muusikoiden saumaton yhteistyö sekä lauluosuudet, joissa yhtyeen jäsenet hoitavat osuutensa vuorotellen soul-musiikista tuttuun tyyliin. Sly Stonen oma baritoni-ääni erottuu joukosta hyvin persoonallisena, ja hän onkin yksi helpoiten tunnistettavimpia soul-laulajia. Basisti Grahamin ääni taas on joukon selvästi matalin.


title: Sly and the Family Stone

text: Menestyneen Stand! -levyn jälkeen Sly Stonen henkilökohtaiset ongelmat alkoivat heijastua vahvasti yhtyeen toimintaan. Esiintymiset eivät tahtoneet usein sujua kunnolla ja vuonna 1970 ei ilmestynyt uutta levyä, vaan levy-yhtiö laittoi markkinoilla "Greatest Hits" -kokoelman. Vuonna 1971 julkaistu albumi, "There's A Riot Going on", muutti ennen positiivisen yhtyeen soundin huomattavasti synkemmäksi. Muut yhtyeen jäsenet olivat nyt jääneet hieman syrjään Sly Stonen ottaessa itselleen yhä enemmän tilaa. Levy on myös tuotannoltaan hyvin rosoinen, mikä aikanaan jakoi vahvasti kriitikoiden mielipiteitä. Levyä pidetään kaikesta huolimatta funkin klassikkolevynä ja sen vaikutus myöhempään populaarimusiikkiin on ollut suuri. Esimerkiksi levyn "Family Affair" -single on ensimmäisiä levytyksiä, jossa on käytetty koneellista rytmiraitaa.


title: Sly and the Family Stone

text: Kaksi vuotta myöhemmin ilmestyi hieman vaihtuneella kokoonpanolla tehty albumi "Fresh". Sen soundi on hieman edeltäjäänsä selkeämpi ja levyä pidetään niin ikään erittäin onnistuneena. Levyllä yhtyeen kokoonpano oli jo ehtinyt muuttua Sly Stonen aiheuttamien ongelmien takia. Basisti Larry Graham ja rumpali Greg Errico oli korvattu uusilla muusikoilla (itse asiassa Sly soittaa levyn useimmat bassoraidat itse). Fresh -albumin jälkeen Sly Stonen ongelmat huumeiden kanssa pahenivat entisestään. Vuoden 1974 "Small Talk" -levyltä nousi vielä yksi single listojen kärkeen, mutta yhtyeen suosio oli jo hiipumassa. Sen jälkeen 1970-luvulla ja vielä 1980-luvun alussa seurasi sarja eritasoisia come back -yrityksiä, kunnes vuonna 1983 Sly Stone vetäytyi julkisuudesta.


title: Sly and the Family Stone

text: Sly and The Family Stonella on ollut erittäin suuri vaikutus moniin aikansa merkittävimpiin musiikintekijöihin, ja yhtye sekä Sly Stone itse luetaan nykyään afroamerikkalaisen musiikin historian keskeisiin nimiin. Jazzpianisti Herbie Hancock piti Sly and the Family Stonea lempiyhtyeenään sekä suurimpana inspiraation lähteenä, kun hän siirtyi 1970-luvun alussa jazz-funkin pariin. Hancockin tunnetuimmalla jazz-funk-levyllä, "Headhunters", on Slyn mukaan nimetty raita. Miles Davisin taas kerrotaan soitattaneen "Fresh"-levyn kappaletta "In Time" levysoittimesta omalle yhtyeelleen lukuisia kertoja peräkkäin ja sanoneen, että tältä meidänkin pitää kuulostaa. George Clinton puolestaan on eräässä haastattelussa nimennyt Sly Stonen albumit vuosilta 1971 ja 1973 omiksi lempilevyikseen.


title: Sly and the Family Stone

text: 1990-luvun puolivälin jälkeen Sly and the Family Stonen jäsenet ovat esiintyneet yhdessä eri kokoonpanoilla ja nimillä kuitenkin ilman Slyta itseään. Vuonna 2007 alkoi kiertue, mihin Sly itse otti osaa. Hänen yhtyeessään oli mukana lisäksi Cynthia Robertson, Vet Stone ja Pat Rizzo. Tämä kokoonpano esiintyi Pori Jazzissa, mutta Sly jaksoi tulla lavalle vain viiden kappaleen ajaksi muun yhtyeen hoitaessa loput keikasta, ja Helsingin Sanomien kriitikko kirjoitti, että Slyn pitäisi pysyä aiemmista saavutuksistaan huolimatta kotona huonon esiintymiskunnon takia. Kiertueen edetessä Stone pääsi kuitenkin yhä enemmän eroon vuosikymmenten keikkailutauosta johtuneesta heikosta esiintymiskunnostaan ja Pariisin l´Olympia -klubin esiintyminen kirvoitti jo ensimmäiset positiiviset arviot kiertueelta.


title: Sly and the Family Stone

text: kokoonpano 1967–1971:


title: Sly and the Family Stone

text: muutokset kokoonpanossa vuonna 1973 ja 1974:


title: George Clinton

text: George Clinton (s. 22. heinäkuuta 1941 Kannapolis, Pohjois-Carolina, Yhdysvallat) on yhdysvaltalainen laulaja, lauluntekijä ja tuottaja. George Clinton on James Brownin ja Sly Stonen ohella funk-musiikin keskeisiä hahmoja.


title: George Clinton

text: Clintonin yhtyeet 1970-luvulla olivat rock-henkisempi Funkadelic sekä enemmän rhythm and blues -tradition perinteisessä soundissa torvisektioineen pysytellyt Parliament. Ennen 1970-lukua Clintonilla oli Parliaments-niminen doo wop -yhtye. Clinton sävelsi useimmat yhtyeiden kappaleet, lauloi monilla raidoilla, tuotti levyt ja vastasi musiikillisesta suunnasta. 1980-luvulta alkaen hän on julkaissut albumeita sooloartistina, mutta hänen uransa merkittävin työ on tehty Funkadelicin ja Parliamentin nimissä. Clinton kutsui musiikkiaan "P-Funkiksi". Näiden kahden projektin lisäksi Clintonin "funk-imperiumiin" kuului myös muita yhtyeitä, joista tunnetuin oli basisti Bootsy Collinsin yhtye Bootsy's Rubber Band. Soolouralla Clintonin tunnetuin kappale on "Atomic Dog", joka on vuonna 1982 ilmestyneeltä levyltä "Computer Games". Clinton on myös toiminut Princen ja muutaman muun artistin tuottajana. Vaikka ensimmäiset Funkadelicin levyt saattavat olla varsin kehnosti tuotettuja, Clintonin myöhempiä tuottajan taitoja on pidetty suuressa arvossa.


title: George Clinton

text: George Clinton tunnetaan värikkäänä hahmona. Hänen hiustyylinään ovat eri värein koristellut rastat ja hänen levynsä ovat täynnä omintakeista huumoria. Niin ikään Clinton tunnetaan kovana huumeiden käyttäjänä. Clinton kiertää maailmaa edelleen suuren muusikkoryhmänsä kanssa, jonka monet jäsenet soittivat hänen kanssaan jo 1970-luvulla. Pori Jazzin järjestäjien mukaan häntä on vaikea saada lavalle ja vielä vaikeampi lavalta pois. Ennen musiikkialalle siirtymistä Clinton oli ammatiltaan parturi. Hänen mainoslauseensa oli tuolloin, "leikkauta hiuksesi täällä, jotta et näyttäisi samalta kuin minä".


title: C-3PO

text: C-3PO (lyhyesti 3PO) on yhdysvaltalaisen elokuvaohjaaja George Lucasin luomissa "Tähtien sota" -elokuvissa esiintyvä droidi. Hän on R2-D2:n ohella ainut kaikissa pääsaagan elokuvissa esiintyvä hahmo, ja kaikissa niistä häntä näyttelee Anthony Daniels. Daniels kieltäytyi ensin roolista, mutta muutti mielensä nähtyään Ralph McQuarrien tekemän maalauksen hahmosta.


title: C-3PO

text: C-3PO on ihmisiä palvelemaan suunniteltu protokolladroidi, joka väittää tuntevansa yli 6 miljoonaa kommunikointimenetelmää. Hänet on usein nähty pitkäaikaisen ystävänsä R2-D2:n kanssa. Elokuvien ajan hän on harvoja hahmoja, jotka ymmärtävät R2-D2:n konekieltä, ja hän myös kääntää puheet niin, että katsojatkin sen ymmärtävät. Hänen päätoimintoihinsa kuuluu protokollan ja käännösten asiantuntemus.


title: C-3PO

text: Erikoistehostesuunnittelija John Stears suunnitteli C-3PO:n alkuperäiseen "Tähtien sota" -elokuvaan Ralph McQuarrien konseptikuvituksen pohjalta.


title: C-3PO

text: Esiintyessään ensi kerran vuoden 1977 elokuvassa "Tähtien sota" (myöhemmältä nimeltään "Tähtien sota: Episodi IV – Uusi toivo"), C-3PO ja R2-D2 ovat "Tantive IV" -aluksella sen joutuessa Galaktisen Imperiumin tähtihävittäjä "Devastatorin" hyökkäämäksi. R2-D2:n saatua prinsessa Leialta tehtäväksi viedä salainen viesti Obi-Wan Kenobille, viestistä tietämätön C-3PO seuraa häntä pakokapselissa aavikkoplaneetta Tatooinelle. Siellä he joutuvat jawojen vangeiksi ja C-3PO myydään Owen Larsille. C-3PO suostuttelee hänet ostamaan myös R2-D2:n.


title: C-3PO

text: C-3PO on oitis uskollinen uudelle isännälleen ja velipuolen pojalle, Luke Skywalkerille. R2-D2 kuitenkin seuraa yhä ennen pakokapseliin astumista saamiaan ohjeita ja lähtee omin päin etsimään Obi-Wania, jonka hän, Luke ja C-3PO löytävät jouduttuaan ensin hiekkakansan hyökkäämäksi. Droidit ovat koko elokuvan ajan riippuvia toisistaan ja Yavinin taistelussa hän osoittaakin huolta R2-D2:n suhteen. Kun R2-D2 palaa taistelusta haavoittuneena, C-3PO jopa tarjoaa osiaan hänen korjaamisekseen.


title: C-3PO

text: "Imperiumin vastaiskussa", kun yksi Imperiumin luotaindroideista laskeutuu jääplaneetta Hothille, C-3PO tunnistaa droidin, minkä johdosta Kapinaliiton jäsenet tajuavat heidän piilopaikkansa paljastuneen. C-3PO pakenee Leian, Han Solon ja Chewbaccan kanssa "Millennium Falconilla", samalla kun R2-D2 seuraa Lukea Dagobahiin etsimään Yodaa. Oltuaan takaa-ajettuna hetken, he suuntaavat "Falconilla" planeetta Bespinin Pilvikaupunkiin.


title: C-3PO

text: Pilvikaupungissa he joutuvat väijytyksen kohteeksi ja yksi iskusotilaista ampuu C-3PO:n palasiksi. Chewbacca yrittää korjata hänet, mutta huonoin tuloksin, ja kantaa tätä selässä todistaessaan Hanin jäädyttämistä karboniittiin. Vasta kun he pääsevät pakoon Pilvikaupungista ja saapuvat kapinallisten tapaamispaikkaan, R2-D2 korjaa C-3PO:n kunnolla.


title: C-3PO

text: "Jedin paluussa", osana Hanin pelastusoperaatiota, Luke lähettää C-3PO:n tulkkaajaksi Jabba the Huttille. Kun Luke, Leia ja Lando Calrissian solutautuvat palatsiin, he kukistavat Jabban ja tämän kätyrit, samalla kun R2-D2 vapauttaa C-3PO:n. C-3PO liittyy myöhemmin kommandoryhmään, jonka tarkoitus oli tuhota Endorin metsäkuuhun rakennettu toista Kuolemantähteä suojaava suojakilpigenraattori. Ryhmän joutuessa ewokien vangeiksi, nämä palvovat C-3PO:ta kuin jumalolentoa. Luke uskottelee ewokeille tämän oikeaksi jumalolennoksi levitoimalla C-3PO:n kehoa jedivoimillaan. Illalla C-3PO suostuttelee ewokit auttamaan Imperiumin pysäyttämisessä.


title: C-3PO

text: Elokuvassa "" paljastuu, että Anakin Skywalker rakensi droidin romuosista, mutta ei ollut saanut tälle päällyslevyjä näiden kalliin hinnan vuoksi. Elokuvassa hän tapaa R2-D2:n ensimmäistä kertaa, kuten myös Qui-Gon Jinnin, Padmé Amidalan ja Jar Jar Binksin. Hän on myös osa Anakinin varikkotiimiä "Boonta Eve" -rakettirekikisassa. Anakin voittaa kisan ja Qui-Gonin vedonlyönti pojan isännän, Watton, kanssa vapauttaa hänet orjuudesta. Anakin lähtee pois Tatooinelta ja hyvästellessään C-3PO:n hän varmistaa, ettei hänen äitinsä myy tätä.


title: C-3PO

text: Elokuvassa "" on kulunut 10 vuotta "Pimeän uhan" tapahtumista. Anakin palaa Tatooinelle Padmén kanssa pelastaakseen hengenvaarassa olevan äitinsä. He tapaavat jälleen C-3PO:n, jolle oli nyt asennettu päällyslevytkin. Hän esittelee heidät Shmin uudelleen aviomiehelle, Cliegg Larsille, tämän pojalle Owenille ja Owenin tyttöystävälle Beru Whitseunille.


title: C-3PO

text: Shmin kuoleman ja hautajaisten jälkeen C-3PO lähtee Anakinin ja Padmén mukana Geonosikselle pelastamaan Obi-Wan Kenobin. Taistleun aikana hänen päänsä irtosi hetkellisesti muusta kehosta ja päätyi taisteludroidin kehoon vastentahtoisesti osaksi taistelua, kunnes jedimestari Kit Fisto pysäytti hänet. R2-D2 korjasi hänet myöhemmin ja molemmat droidit olivat ainoita todistajia Anakinin ja Padmén salaisissa häissä Naboolla.


title: C-3PO

text: Elokuvassa "" C-3PO on Padmén henkilökohtainen avustaja ja on saanut myös nykyisen kultaisen kuorensa. Hän tietää Padmén raskaudesta sekä tapaamisista kahden muun senaattorin, Bail Organan ja Mon Mothman, kanssa. Myöhemmin hän seuraa Padméa planeetta Mustafarille. Kun palastuu, että Obi-Wan tullut paikalle salamatkustajana, Voiman pimeälle puolelle kääntynyt Anakin, nyt sith-lordi Darth Vader, kuristaa vaimonsa tajuttomaksi. C-3PO:n ja R2-D2:n viedessä Padmé turvaan, Obi-Wan ja Anakin päätyvät kaksintaisteluun, jossa Anakin haavoittuu hyvin vakavasti. Obi-Wanin palattua, C-3PO ohjaa aluksen Polis Massalle, jossa Padmé synnyttää Luken ja Leian juuri ennen kuolemaansa. Bail Organa luovuttaa C-3PO:n ja R2-D2:n kapteeni Raymus Antillesin huostaan ja käskee C-3PO:n muistin pyyhittäväksi. Tämä juonenkäänne luotiin selitykseksi sille, miksi C-3PO ei tunnistanut Owen Larsia ennestään alkuperäisessä trilogiassa.


title: C-3PO

text: Elokuvassa "" C-3PO nähdään ensin Leian mukana, kun he saapuvat Takodanalle ja sen jälkeen ainoastaan Vastarinnan tukikohdassa. Hän tietokantansa oli päivitetty ymmärtämään 7 miljoonaa eri kieltä, mutta hän oli kadottanut toisen käsivartensa ja tilalle oli asennettu punainen käsivarsi. R2-D2 oli jättänyt hänet yksinäiseksi sammuttuaan Luken katoamisen jälkeen. C-3PO alkoi jo uskoa ettei hän enää heräisi, kunnes Ensimmäisen ritarikunnan Tähdentappajatukikohdan tuhoutumisen jälkeen R2-D2 heräsi ja C-3PO ilmoitti tästä Leialle. Elokuvan lopussa hän oli myös saanut takaisin alkuperäisen käsivartensa.


title: C-3PO

text: Elokuvassa "" C-3PO on aluksi huolissaan siitä miten D’Qarin evakuointi onnistuisi ja Leian ollessa tajuttomana Ensimmäisen ritarikunnan seuraavan hyökkäyksen jäljiltä, hän ilmaisee vastalauseensa Poen kapinointia sekä Finnin ja Rose Ticon tehtävää kohtaan. Craitin taistelun aikana hän tapaa jälleen Luken, joka oli lähettänyt Voiman kautta kuvajaisen pitämään ritarikunnan ja Kylo Renin kiireisenä.


title: C-3PO

text: Näyttelijä Anthony Daniels on allekirjoittanut sopimuksen kaikissa trilogian elokuvissa esiintymisestä.


title: C-3PO

text: Sarjakuvassa "Star Wars Special: C-3PO: The Phantom Limb" selitetään miten C-3PO sai punaisen käsivartensa. Amiraali Gial Ackbar oli joutunut Ensimmäisen ritarikunnan vangiksi ja Vastarinta puolestaan oli vanginnut ritarikuntaa palvelevan protokolladroidin nimeltä OMRI. Tuntematon merihirviö repii C-3PO:lta käden ja heidän joutuessa happosateen armoille, OMRI antaa itsensä tuhoutua ja paljastaa Ackbarin olinpaikan. Poe Dameronin ja BB-8:n pelastettua C-3PO:n, hän päättää asentaa OMRI:n käsivarren menettämänsä käsivarren tilalle, muistoksi OMRI:n uhrauksesta.


title: C-3PO

text: Ennen "Pimeän uhan" ilmestymistä ja Anakin Skywalkerin paljastumista C-3PO:n rakentajaksi, C-3PO:n oli kerrottu olevan rakennettu 112 vuotta ennen "Uuden toivon" tapahtumia planeetalla nimeltä Affa.


title: C-3PO

text: "Jedin paluun" jälkeen sijoittuvassa oheismateriaalissa C-3PO avustaa yhä Leiaa, Lukea ja muita Kapinaliiton (myöhemmin Uuden tasavallan) tehtävissä. Varmaa ei tiedetä kuinka kauan C-3PO säilyi toimintakykyisenä vuoden 19 ABY jälkeen, mutta "Star Wars Talesin" numeron 19 tarinassa "Storyteller", tuntemattomalla ajankohdalla vuosien 37–139 ABY välillä, kaksi orjapoikaa löytävät osittain tuhoutuneen C-3PO:n jäännökset.


title: Talo Italiassa

text: Talo Italiassa on vuonna 2005 kuvattu ja Yle TV1 -kanavalla esitetty 13-osainen tosi-TV -pohjainen italian kielen opetussarja ja siihen liittyvä samanniminen verkkokurssi. Ohjelmaa juonsi Ella Kanninen, ja sen tuotti Broadcasters. Sarjalle on tehty kaksi jatkokautta, "Talo Espanjassa" ja "Talo Ranskassa".


title: Talo Italiassa

text: Ohjelmaan haki tammikuussa 2005 lähes tuhat hakijaa, joista puhelinhaastatteluun valittiin noin puolet. Puhelinhaastattelujen perusteella koekuvauksiin pääsi 35 miestä ja 35 naista, joista itse kilpailuun pääsi mukaan viisi miestä ja viisi naista.


title: Talo Italiassa

text: Kilpailijoita ohjasi italialainen kieltenopettaja Paolo Pellei, joka antoi kilpailijoille joka viikko uuden opeteltavan läksyn. Pellei piti kilpailijoille joka viikko yhden oppitunnin, mutta pääosin kilpailijat joutuivat opiskelemaan omatoimisesti. Joka viikko – lukuun ottamatta kertoja, jolloin kilpailijat vierailivat Torinossa ja Roomassa – järjestettiin televisiolähetyksessä tentti, jossa huonoiten pärjännyt putosi pois kilpailusta.


title: Talo Italiassa

text: Kilpailun finaalia lukuun ottamatta tentti oli kolmiosainen. Ensimmäisessä osassa opiskelijat vastasivat kieliopin ja sanaston tuntemusta vaativiin kolmen vastausvaihtoehdon aukkotehtäviin. Toisessa osiossa kilpailijoille puolestaan näytettiin kuullunymmärtämisvideo, jonka pohjalta esitettiin kolmen vastausvaihtoehdon kysymyksiä. Kolmannessa osiossa kilpailijat asetettiin kahdessa edellisessä osiossa saamien pisteiden mukaiseen järjestykseen, jonka perusteella heistä muodostettiin 2–3 hengen paremmuusjärjestykseen asetettuja ryhmiä. Kilpailijoiden täytyi tuottaa tietystä aihepiiristä italiaksi puhetta kolmen hengen italialaisraadin edessä. Raati pudotti kahdessa ensimmäisessä osassa parhaiten menestyneiden ryhmästä kolmannessa osiossa huonoiten menestyneen kilpailijan toiseen ryhmään, josta puolestaan putosi kilpailija kolmanteen ryhmään. Lopulta viimeisen ryhmän viimeisessä osiossa huonoiten menestynyt kilpailija putosi kilpailusta pois.


title: Talo Italiassa

text: Kilpailussa vierailtiin myös Torinossa ja Roomassa, jossa kilpailijat joutuivat suorittamaan erilaisia tehtäviä italiaksi. Näiden vierailukertojen aikana ei kilpailijoita pudotettu ohjelmasta.


title: Talo Italiassa

text: 11 opiskeluviikon jälkeen kilpailu päättyi 28. heinäkuuta lähetettyyn finaaliin, jossa vastakkain olivat kilpailun nuorin osallistuja Aki Rask ja kilpailun vanhin osallistuja Jussi Kuokkanen. Finaalissa kilpailijoiden täytyi muun muassa kertoa italiaksi miksi heidän tulisi voittaa kilpailu. Ääniä antoivat niin italialaisraati kuin kilpailusta pudonneet kilpailijatkin. Yhdellä äänellä kilpailun voittanut Rask sai palkintona kahdeksi viikoksi käyttöön "Abbadia di Fiastran" luonnonpuistossa sijaitsevan "La Volpe et il Fagiano" -nimisen talon Marchen maakunnassa, Italiassa. Italiaan Rask lähti ystävänsä Ville-Pertti Teurosen kanssa.


title: Talo Italiassa

text: Televisiossa ohjelmasta lähetettiin 13 jaksoa. Yhdeksän tavallisen kilpailujakson lisäksi ensimmäisessä jaksossa kerrottiin kilpailijoiden valinnasta, kahdessa jaksossa kilpailijat vierailivat Italiassa, ja viimeisessä seurattiin kilpailun voittaneen Aki Raskin ja hänen ystävänsä Ville-Pertti Teurosen palkintolomaa Italiassa.Kilpailu esitettiin ensimmäisen kerran kesällä 2005 ja uusintana jo seuraavana syksynä. Myöhemmin esitettiin myös "Talo Italiassa – puoli vuotta myöhemmin", jossa näytettiin, mitä kilpailijoille kuului puoli vuotta kilpailun jälkeen. Vuonna 2005 ohjelma sai Venla-palkinnon kategoriassa "Paras game show".


title: Talo Italiassa

text: Jotkut kilpailun osallistujat ovat saaneet huomiota myös mediassa. He ovat esiintyneet muun muassa lehdissä, radiossa ja televisiossa. Toiseksi tullut kilpailija Jussi Kuokkanen sai hyvästä menestyksestään kilpailun vanhimpana osanottajana muun muassa Itä-Hämeen aikuisopiskelija -palkinnon ja Suomen kieltenopettajien liiton Vuoden kieliteko 2005 -palkinnon .


title: Talo Italiassa

text: TV-kilpailuun liittyy myös Ylen "Kieliportti"-sivustolla sijaitseva 12-osainen samanniminen kurssi, joka on sisällöltään lähes sama kuin ohjelman kilpailijoiden saama kurssimateriaali. Itse kurssimateriaalin lisäksi sivustolla pystyy kokeilemaan taitojaan TV-kilpailijoiden suorittamissa tenteissä. Kurssin tarkoituksena oli saada TV-katsojat opiskelemaan italiaa samaan tahtiin kilpailijoiden kanssa, mutta se on edelleen saatavilla kilpailun loputtuakin.


title: Jurassic Park

text: Jurassic Park on Steven Spielbergin ohjaama, Michael Crichtonin samannimiseen romaaniin (Suomessa julkaistu nimellä "Dinosauruspuisto") perustuva yhdysvaltalainen tieteis- ja seikkailuelokuva vuodelta 1993. Elokuva kuvattiin Kauain saarella, Havaijilla ja siitä tuli aikanaan maailman menestynein elokuva.


title: Jurassic Park

text: "Jurassic Parkista" alkanut elokuvasarja sisältää kolme elokuvalle tehtyä jatko-osaa: "Kadonnut maailma – Jurassic Park" (1997), "Jurassic Park III" (2001) ja "Jurassic World" (2015). Kaksi muuta jatko-osaa, "" ja "Jurassic World 3" saavat ensi-iltansa vuosina 2018 ja 2021. "Jurassic Park" -elokuvasta julkaistiin 3D-versio 1. huhtikuuta 2013.


title: Jurassic Park

text: Ryhmä tiedemiehiä (paleontologit Alan Grant, Ellie Sattler ja kaaosteoriareetikko Ian Malcolm) sekä lakimies Donald Gennaro kutsutaan antamaan mielipiteensä Jurassic Park -puistosta, jonka miljardööri John Hammond on perustanut Isla Nublarin saarelle lähelle Costa Ricaa. Hammond haluaa kuulla heitä, ennen kuin aukaisee puiston vuoden kuluttua.


title: Jurassic Park

text: Puiston vetonaulana ovat esihistorialliset dinosaurukset, jotka on kloonattu vahingoittuneesta dinosauruksen DNA:sta. DNA:ta sisältänyt veri saatiin hyttysistä, jotka olivat imeneet dinosaurusten verta ja jääneet kiinni meripihkaan. Joitakin kohtia DNA:sta on kuitenkin jouduttu paikkaamaan sammakoiden geeneillä. He halusivat myös varmistua siitä, että dinosaurukset eivät lisääntyisi, joten he olivat tehneet kaikista eläimistä naaraita.


title: Jurassic Park

text: Kaikki ei kuitenkaan suju suunnitelmien mukaan. Puiston pääohjelmoija Dennis Nedry varastaa dinosaurusten alkioita. Hän oli tehnyt sopimuksen Biosyn-yhtiölle työskentelevän Lewis Dogsonin kanssa. Jotta Nedry pystyisi toteuttamaan suunnitelmansa, hänen täytyy sulkea kaikki puiston turvajärjestelmät, mukaan lukien puistoa ympäröivät sähköaidat.


title: Jurassic Park

text: Samaan aikaan Grant, Ellie, Ian, Gennaro sekä Hammondin lapsenlapset Tim ja Lex lähtevät kiertoajelulle puistoon tiettyä reittiä pitkin kulkevilla sähköautoilla. Ellie jää tutkimaan sairasta Triceratopsia, kun muut jatkavat kiertoajelua. Nedryn sulkiessa turvatoimia saarelle saapuu trooppinen myrsky. Nedry sulkee kuitenkin myös joitain sähkölaitteita kuten puhelimet ja kiertoajelun, jolloin autot juuttuvat Tyrannosaurusten aitauksen eteen. Pian Tyrannosaurus hyökkää paikalle, syö Gennaron ja haavoittaa Iania. Se myös kaataa auton, jossa Tim ja Lex ovat, mutta Grant onnistuu pelastamaan heidät. Dennis Nedry joutuu pakomatkallaan Dilophosauruksen saaliiksi.


title: Jurassic Park

text: Hammond on huolissaan lapsista ja lähettää puiston turvallisuudesta huolehtivan Robert Muldoonin pelastamaan heidät, ja Ellie lähtee hänen mukaansa. He löytävät Ianin, sekä Grantin ja lasten jäljet mudassa johtamassa pois autolta. Tyrannosaurus hyökkää, mutta he onnistuvat pakenemaan jeepillä.


title: Jurassic Park

text: Grant, Tim ja Lex nukkuvat puussa ja heräävät aamulla Brachiosauruksen ollessa aterioimassa heidän lähettyvillään. Pian Grant huomaa maassa munankuoria ja tajuaa dinosaurusten pystyvän lisääntymään, koska on olemassa sammakoita, jotka pystyvät vaihtamaan sukupuoltaan ja osa dinosaurusten geeneistähän oli korvattu sammakoiden geeneillä. Kolmikko kohtaa tasangolla Tyrannosauruksen takaa-ajaman Gallimimus-lauman ja pääsevät aitauksen loppuosaan.


title: Jurassic Park

text: Samaan aikaan Ellie, Ian, Hammond, Muldoon ja Ray Arnold suunnittelevat pelastusoperaatiota. He katkaisevat sähköt siinä toivossa, että verkko palaisi takaisin normaalitilaan, koska Nedry oli sotkenut sen hakkeroimalla. Ray päättää lähteä kytkemään virrat uudelleen päälle, muttei palaa. Hammond lähettää Ellien ja Muldoonin hoitamaan asian, mutta matkalla Muldoon huomaa Velociraptorin läsnäolon. Hän jää metsästämään niitä, kun Ellie onnistuu kytkemään virrat. Ellie tajuaa Arnoldin kuolleen, ja raptorit pääsevät sisään. Ellie pakenee, mutta Muldoon joutuu raptorien tappamaksi. Ellien kytkiessä sähköjä päälle Grant, Tim ja Lex ovat kiipeämässä sähköaidan yli. Tim saa sähköiskun, josta hän kuitenkin selviytyy. Grant vie lapset vieraskeskukseen ja tapaa Ellien.


title: Jurassic Park

text: Vieraskeskuksessa Tim ja Lex pakenevat kahta raptoria keittiöön, jossa he lukitsevat toisen raptorin kylmiöön. Keittiön ulkopuolella he tapaavat Grantin ja Ellien, jotka ovat varustautuneet aseilla. He menevät valvomoon, jossa he kytkevät virrat päälle, jolloin ovet lukkiutuvat. Grant soittaa Hammondille ja käskee tämän pyytää helikopterin hakemaan heidät pois. Puhelu kuitenkin keskeytyy, kun Velociraptor hyökkää huoneeseen ikkunasta. Grant ja lapset kiipeävät nopeasti tikkaita katossa olevaan luukkuun. He saapuvat rakennustelineille, jossa he ovat joutumassa raptoreiden saaliiksi, kunnes Tyrannosaurus hyökkää ja tappaa toisen raptorin. Grant, Ellie, Tim ja Lex pakenevat, kun toinen raptor jää epätoivoisesti taistelemaan Tyrannosauruksen kanssa. Raptorin kuollessa Tyrannosaurus karjuu ja esittelyteksti ”"kun dinosaurukset hallitsivat maailmaa"” putoaa. Selviytyjät etenevät Hammondin jeepillä helikopterin luokse ja pakenevat saarelta.


title: Jurassic Park

text: Sukupuuttoon kuolleiden eläinten geneettinen uudelleenluominen oli pysynyt puheenaiheena jo kymmenen vuotta ennen kuin kirjailija Michael Crichton sai ideansa dinosaurusten geneettisestä uudelleenluomisesta. Hän kertoi ideasta ystävilleen MIT:ssa ja rohkaistui heidän todettuaan, että se voisi toimia.


title: Jurassic Park

text: Myöhemmin Crichton ja Spielberg työskentelivät yhteisen käsikirjoituksen parissa. Kesken työn Spielberg tiedusteli Crichtonilta tämän tulevista kirjoista, jolloin hän mainitsi kirjoittavansa tarinaa dinosauruksista ja geeniteknologiasta. Spielberg kiinnostui projektista heti.


title: Jurassic Park

text: Tehdessään kuvakäsikirjoitusta elokuvaan Spielbergille selvisi, että elokuva tulisi vaatimaan ennätyksellisen määrän erikoistehosteita. Hän palkkasi työhön neljä nimekästä erikoistehosteiden tekijää: Stan Winstonin, Phil Tippetin, Dennis Murenin ja Michael Lantierin. Winstonin ryhmä loi kaikki kuvauksissa täysikokoiset dinosaurus-robotit, kun taas Tippetin piti alun perin toteuttaa kaikki muut täysikokoiset dinosaurukset go-motion-animaatiolla, joka oli kehittyneempi versio aiemmin käytetystä stop-motionista. Spielberg kuitenkin piti testianimaatioita nykivinä ja suostui lopulta Dennis Murenin ehdotukseen toteuttaa kaikki dinosaurukset tietokoneanimaatiolla.


title: Jurassic Park

text: Ensimmäiset valinnat rooleihin olivat Jeff Goldblum ja Sir Richard Attenborough. Alan Grantin rooliin Spielberg harkitsi ensin Richard Dreyfussia sekä William Hurtia ja ehti kysyä jopa Harrison Fordia ennen kuin valitsi Sam Neillin. Hahmo perustuu oikeaan paleontologiin Jack Horneriin. Spielberg halusi myös alun perin Sigourney Weaverin näyttelemään Ellie Sattleria.


title: Jurassic Park

text: Alun perin elokuvan piti loppua siihen, kun Tyrannosauruksen luuranko putoaa ja murskaa leuoillaan Velociraptorin, ennen kuin se ehtii hyökätä Alanin, Ellien, Timin ja Lexin kimppuun. Toinen raptor olisi murskaantunut rakennustelineen alle. Hammond saapuu ja ampuu viimeisen raptorin haulikolla.


title: Jurassic Park

text: Kun alkuperäinen lopetus näytti myöhemmin liian yksinkertaiselta, luuranko korvattiin elävällä Tyrannosauruksella, joka hyökkää raptoreiden kimppuun pelastaen Grantin ja muut. Sitä ei kuitenkaan kerrota, miten Tyrannosaurus tuli vierailijakeskukseen ja miten raptorit, Grant ja muut eivät huomanneet sitä (ottaen huomioon sen ison koon ja äänekkäät askeleet). Seinässä on kuitenkin iso, muovilla peitetty reikä, josta Tyrannosaurus luultavasti tuli läpi. Tämä kohtaus myös poistaa raptoreiden ampumisen. Molemmissa versioissa selviytyneet pakenevat Hammondin kanssa jeepillä helikopterille ja pakenevat saarelta.


title: Jurassic Park

text: Alkuperäistä lopetusta käytettiin Sega Mega Driven "Jurassic Park" -videopelissä. Lopetusta käytettiin Grantin kampanjan lopussa, jossa pelaaja pudottaa luurangon kranaateilla. Mutta jos pelaaja valitsee raptorin pelattavaksi hahmoksi, luuranko pitää pudottaa Grantin päälle.Jurassic Park -elokuvan musiikin on säveltänyt John Williams.


title: Dinosauruspuisto

text: Dinosauruspuisto () on Michael Crichtonin kirjoittama, vuonna 1990 julkaistu tieteis- ja jännitysromaani. Tarmo Haaralan suomennoksena teos ilmestyi 1992. Vuonna 1993 ilmestyi "Jurassic Park" -elokuva, jonka Steven Spielberg ohjasi Crichtonin kirjasta muokkaamansa käsikirjoituksen pohjalta. "Dinosauruspuiston" tarina jatkuu romaanissa "Kadonnut maailma", joka ilmestyi suomeksi 1996.


title: Dinosauruspuisto

text: Liikemies John Hammond kutsuu paleontologi Alan Grantin, paleobotanisti Ellie Sattlerin, matemaatikko Ian Malcomin ja lakimies Donald Gennaron arvioimaan syrjäiselle Isla Nublarin saarelle rakentamaansa "dinosaurushuvipuistoaan" viikonlopun ajaksi. Puisto on täynnä kloonattuja eläviä dinosauruksia, joiden vajaata DNA:ta on löydetty meripihkaan jääneiden esihistoriallisten hyttysten imemästä verestä. Vajaat kohdat dinosaurusten DNA:ssa on korvattu nykymatelijoiden, lintujen ja sammakoiden DNA:lla. Kaikki saaren dinosaurukset ovat naaraita, jotta ne eivät kykenisi lisääntymään. Malcolm ja Gennaro eivät usko saaren tulevaisuuteen. Etenkin Malcolm uskoo, että on vain ajan kysymys siitä milloin puisto romahtaa, koska sen rakenne on liian monimutkainen.


title: Dinosauruspuisto

text: Arvionintimatkalle liittyvät mukaan Hammonsin lapsenlapset, Tim ja Alexis. Puistokierroksella Grant löytää Velociraptorin munan, joka tuntuu osoittavan sen, että turvatoimista huolimatta dinosaurukset kykenevät lisääntymään. Malcom ehdottaa, että virheen dinosauruskannan arvioinnissa on aiheuttanut se, että liikkeentunnistajat tunnistavat vain tietyn määrän eläimiä. Samalla Malcom osoittaa, että järjestelmässä on myös muita virheitä.


title: Dinosauruspuisto

text: Ryhmän tutustuessa puistoon Dennis Nerdy sammuttaa puiston turvajärjestelmän varastaakseen ja salakuljettaakseen 15 erilaista dinousauruslajia pois saarelta. Hänet kuitenkin yllättää trooppinen myrsky ja hän joutuu poistumaan varastamastaan kulkuneuvosta, jolloin hän joutuu Dilophosauruksen hyökkäyksen kohteeksi. Nerdyn menehtyessä kukaan ei aktivoi turvajärjestelmää ja dinosaurukset pakenevat aitauksistaan. Pian tutustumiskierroksella olevan ryhmän kimppuun hyökkää kaksi Tyrannosaurus rexiä. Onnettomuuden aikana Grant ja lapset eksyvät puistoon ja Malcom loukkaantuu vakavasti.


title: Dinosauruspuisto

text: Puiston pääinsinööri, John Arnold, päägeenitutkija, Henry Wu, Muldoon ja Hammond yrittävät saada puiston turvajärjestelmän takaisin toimintaan, samanaikaisesti kun eläinlääkäri, tohtori Harding yrittää auttaa Malcolmia. He onnistuvat saaren turvajärjestelmän palauttamisessa mutta vain lyhyeksi aikaa. Turvajärjestelmän pettäessä toisen kerran heille selviää, että karanteenialue, jolla pidetään hyvin älykkäitä ja aggressiivisia Velociraptoreita on epätoiminnassa ja heidän on paettava. Samanaikaisesti Grant ja lapset ovat matkalla takaisin vieraskeskukseen kertoakseen, että useita dinosauruksia on jo päässyt karkuun saarelta.


title: Dinosauruspuisto

text: Ellien hämätessä raptoreita, Grant onnistuu kytkemään puiston päävirtalähteen päälle ja ottamaan yhteyttä saaren ulkopuolelle päästäkseen pois Dinosauruspuistosta. Samanaikaisesti Gennaro yrittää määrätä saaren tuhottavaksi mutta Grant vastustaa ajatusta. Grantin mukaan ensiksi on otettava selville kuinka monta dinosaurusta on päässyt pois saarelta.


title: Dinosauruspuisto

text: Lopussa Costa Rican ilmavoimat tuhoavat puiston. Viikkoja myöhemmin Grantin luona vierailee amerikkalainen lääkäri, Martin Guitierresz, joka kertoo, että lauma tuntemattomia eläimiä vaeltaa Costa Rican viidakossa.


title: Eva Wahlström

text: Eva Ulrika Birgitta Wahlström (avionimi Räsänen, s. 30. lokakuuta 1980 Loviisa) on Suomen menestynein naisnyrkkeilijä. Vuosina 2004 ja 2005 hän voitti EM-hopeaa. Huhtikuussa 2015 Wahlströmistä tuli ensimmäinen ammattilaisnyrkkeilyn maailmanmestaruuden voittanut suomalainen. Hän edustaa Loviisan Rientoa. Hän on 168 cm pitkä ja painaa 59 kg ja on nyrkkeillyt noin 15-vuotiaasta asti. Häntä valmensi vuoden 2018 kevääseen saakka Risto Meronen ja siitä eteenpäin Risto Juvonen. Wahlström voitti vuoden esikuvalle jaettavan Uno-palkinnon Suomen urheilugaalassa 2018.


title: Eva Wahlström

text: Vuonna 2010 Wahlström siirtyi ammattilaiseksi. Hän voitti 26. maaliskuuta 2010 ensimmäisen ammattilaisottelunsa tyrmäyksellä. Wahlström otteli 31. maaliskuuta 2012 unkarilaista Agota Ilkoa vastaan avoimesta Euroopan mestaruudesta ja voitti, mikä teki hänestä ensimmäisen tittelin voittaneen suomalaisen naisen.


title: Eva Wahlström

text: Wahlström voitti sairautensa jälkeen paluuottelussa 7. joulukuuta 2013 Espoon Barona-areenalla 6-eräisessä ottelussa puolalaisen Anna Sikoran (mm. potkunyrkkeilyn maailmanmestarin ja thainyrkkeilyn Euroopan mestarin) pistein kaikilla tuomariäänillä.


title: Eva Wahlström

text: Wahlström voitti 9. toukokuuta 2014 Espoossa käydyssä ottelussa pistein puolalaisen Karina Kopinskan kaikin tuomariäänin.


title: Eva Wahlström

text: Wahlström puolusti 16. elokuuta 2014 Savonlinnassa käydyssä ottelussa EM-titteliään belgialaista Djemilla Gontarukia vastaan voittaen hänet tuomariäänin 100–90.


title: Eva Wahlström

text: Lauantaina 25. huhtikuuta 2015 Wahlström voitti WBC-liiton ylemmän höyhensarjan mestaruuden, kun hän kukisti pistein argentiinalaisen Natalia Vanesa del Valle Aguirren Helsingissä järjestetyssä MM-ottelussa. Näin hänestä tuli ensimmäinen suomalainen, joka on voittanut ammattinyrkkeilyn maailmanmestaruuden.


title: Eva Wahlström

text: Wahlström voitti 8. elokuuta 2015 Olavinlinnassa Savonlinnassa kenialaisen Everline "Lioness" Oderon pistein kaikilla tuomariäänillä 8-eräisessä ottelussa.


title: Eva Wahlström

text: Wahlström voitti 21. marraskuuta 2015 Töölön kisahallissa Helsingissä kahdeksaneräisessä ottelussa unkarilaisen Gina Chamien pistein kaikkien kolmen tuomarin samoin äänin 80–72.


title: Eva Wahlström

text: Wahlström ei osallistunut Rion vuoden 2016 olympiakisoihin, vaikka ammattilaisnyrkkeilijöiden osallistuminen ensimmäistä kertaa niihin sallittiinkin.


title: Eva Wahlström

text: Wahlström otteli 18. maaliskuuta 2016 Espoon Metro Arenassa ylemmän höyhensarjan MM-ottelussa Dominikaanisen tasavallan Dahiana Santanaa vastaan ja voitti 10-eräisen ottelun yksimielisin tuomaripistein ja säilytti siten maailmanmestaruutensa. Voittonsa ansiosta Wahlström nousi ensimmäisenä suomalaisnyrkkeilijänä koskaan painoluokassaan BoxRecin rankinglistan kärkeen. Hän on myös BoxRecin pound for pound -listalla kaikista suomalaisnyrkkeilijöistä kautta aikain ylimpänä, 11. Listalla verrataan kaikkien eri painoluokkien nyrkkeilijöitä keskenään.


title: Eva Wahlström

text: Wahlström voitti pisteillä kaikin tuomariäänin argentiinalaisen Anahi Esther Sanchezin 17. joulukuuta 2016 Helsingin Hartwall Arenassa järjestetyssä MM-ottelussa ja säilytti näin mestaruusvyönsä. Sanchez oli IBF-liiton mestari, kun ottelusta sovittiin, mutta vyö riistettiin häneltä ennen ottelun toteutumista.


title: Eva Wahlström

text: Wahlström puolusti mestaruuttaan 6. toukokuuta 2017 Turussa argentiinalaista Mayra Alejandra "La Guapa" Gomezia vastaan ja voitti ottelun yksimielisesti pistein.


title: Eva Wahlström

text: Wahlström puolusti MM-titteliään menestyksellisesti yhdysvaltalaista Melissa St Viliä vastaan Helsingin Kulttuuritalolla 6. huhtikuuta 2018. Hän voitti 10-eräisen ottelun pistein.


title: Eva Wahlström

text: Wahlströmin piti otella kazakstanilaista Firuza Sharipovaa vastaan 22. joulukuuta 2018 Pietarissa Venäjällä. Kyseessä olisi ollut WBC- ja IBO-liittojen mestaruuksien yhdistämisottelu. Ottelu kuitenkin peruuntui Sharipovan loukkannuttua ennen ottelua.


title: Eva Wahlström

text: Wahlström hävisi kevyessä sarjassa 15. joulukuuta 2018 Madison Square Gardenissa New Yorkissa käydyn 10-eräisen ottelunsa irlantilaista Katie Tayloria vastaan pistein 100–90. Wahlström säilytti ylemmän höyhensarjan maailmanmestaruutensa vaikka hävisikin ottelun.


title: Eva Wahlström

text: Eva Wahlström on kymmenkertainen Suomen mestari ja nelinkertainen Pohjoismaiden mestari. Hän on voittanut EM-hopeaa kaksi kertaa.


title: Eva Wahlström

text: Wahlström on suomenruotsalainen ja kotoisin Loviisasta. Koulutukseltaan Wahlström on alun perin liikunnanohjaaja ja valmistui keväällä 2018 taiteen kanditaatiksi opiskeltuaan sisustusarkkitehtuuria ja huonekalusuunnittelua Aalto-yliopistossa. Tositelevisiosarjassa "Suurin pudottaja" (kevät 2006, syksy 2007, syksy 2009) hän valmensi painonpudotusjoukkueita uimari Jani Sievisen kanssa. Hän oli Ylen Hyvän Nenäpäivän kasvo vuonna 2007. Wahlström on mukana keväällä 2017 lähetettävässä Nelonen-kanavan Supertähdet-ohjelmassa.


title: Eva Wahlström

text: Wahlström kihlautui nyrkkeilijä Niklas Räsäsen kanssa joulukuussa 2015 seurusteltuaan sitä ennen hänen kanssaan noin kaksi vuotta. He avioituivat syyskuussa 2016. Wahlströmillä on yhteinen lapsi edellisen puolison Pekka Kaislaman kanssa. Leon syntyi vuonna 2009.


title: Eva Wahlström

text: Wahlström sai juhannuksena 2012 keuhkoveritulpan ja hänen koko nyrkkeilyuransa jatkuminen oli vaakalaudalla verenohennuslääkityksen vuoksi.


title: Eva Wahlström

text: Wahlströmiltä on ilmestynyt kaksi kirjaa: vuonna 2007 Otavan julkaisema 331-sivuinen kirja "Homma hanskassa" (alkuperäiskielellä ruotsiksi "Lite räcker inte"), ISBN 978-951-123-609-2, ja vuonna 2014 SKS:n julkaisema 282-sivuinen kirja "Rajoilla", ISBN 978-952-222-549-8.


title: Eva Wahlström

text: Wahlströmin kirjasta Rajoilla on tekeillä elokuva. Hän on allekirjoittanut elokuvaoption tuottaja-ohjaaja Maarit Lallin kanssa.


title: Eva Wahlström

text: Wahlströmin urasta kertova näytelmä Eva W sai ensi-iltansa musiikkiteatteri Kapsäkissä lokakuussa 2017. Näytelmän on käsikirjoittanut kirjailija Jari Järvelä. Teoksen ohjaa Lotta Kuusisto ja musiikin on säveltänyt Tommi Lindell. Pääosaa esittää Eriikka Väliahde.


title: Eva Wahlström

text: Wahlström piti ensimmäisen taidenäyttelynsä vuoden 2018 syksyllä Helsingissä. "Sielunpintoja"-nimisessä näyttelyssä on esillä viisitoista maalausta.


title: Eva Wahlström

text: Marraskuussa 2018 Wahlström kertoi että hänestä on tekeillä dokumentaarinen tv-sarja "Eva", jota on valmisteltu ja kuvattu jo pari vuotta. Sen ohjaa Mikko Peltonen ja projekti on saanut Suomen elokuvasäätiöltä 50 000 euron tuotantotuen.


title: Steve Martin

text: Stephen Glenn “Steve” Martin (s. 14. elokuuta 1945 Waco, Texas) on yhdysvaltalainen koomikko, näyttelijä, tuottaja, käsikirjoittaja ja muusikko. Hän syntyi Wacossa, Texasissa ja kasvoi Orangen piirikunnassa, Kaliforniassa.


title: Steve Martin

text: Martin työskenteli teini-ikäisenä Knott’s Berry Farm -teemapuistossa ja Disneylandissa. Hän opiskeli Kalifornian osavaltionyliopistossa pääaineenaan filosofia, mutta jätti opintonsa kesken. Vuonna 1967 Martin palkattiin käsikirjoittajaksi "The Smothers Brothers Comedy Hour" -ohjelmaan, josta hän voitti Emmy-palkinnon vuonna 1969.


title: Steve Martin

text: 1970-luvulla hän esiintyi usein ohjelmissa "The Tonight Show with Johnny Carson" ja "Saturday Night Live". Hän myös julkaisi komedia-albumit "Let's Get Small" ja "A Wild and Crazy Guy", joista kumpikin voitti Grammy-palkinnon.


title: Steve Martin

text: Martinin ensimmäinen elokuva oli 7-minuuttinen "The Absent-Minded Waiter" (1977), joka sai parhaan lyhytelokuvan Oscar-ehdokkuuden. Vuonna 1979 Martin käsikirjoitti ensimmäisen kokopitkän elokuvansa "Superhulttio". Elokuvan ohjasi Carl Reiner ja pääosaa esitti Martin itse.


title: Steve Martin

text: Martin näytteli ensimmäisessä "vakavassa" elokuvassaan "Pennejä taivaasta" (1981), koska ei halunnut ihmisten pitävän häntä pelkkänä koomikkona. Hän otti elokuvaa varten näyttelytunteja sen ohjaajalta Herbert Rossilta sekä opetteli steppausta kuukausia. Elokuva oli kuitenkin taloudellinen tappio.


title: Steve Martin

text: Vuonna 1986 Martin näytteli elokuvassa "Kolme kaverusta" ("Three Amigos") yhdessä Martin Shortin ja Chevy Chasen kanssa. Elokuva oli alun perin nimeltään "The Three Caballeros", ja Martinin piti näytellä siinä Dan Aykroydin ja John Belushin kanssa, mutta Belushi menehtyi ennen kuvausten alkamista. Vuonna 1987 hän voitti "Writers Guild of America" -palkinnon elokuvasta "Roxanne". Vuonna 2005 Martin sai kotimaansa arvostetuimman komediapalkinnon "Mark Twain Prize for American Humour". Vuonna 2015 hän sai Yhdysvaltain elokuvainstituutin elämäntyöpalkinnon.


title: Steve Martin

text: Martin on näyttelemisen ohella muun muassa kirjoittanut "The New Yorker" -lehteen, käsikirjoittanut "Picasso at the Lapin Agile" -nimisen näytelmän (1993) ja juontanut Oscar-palkintogaalan vuosina 2001, 2003 ja 2010. Lisäksi hän on kirjoittanut kaksi romaania, "Shopgirl" ja "The Pleasure of My Company".


title: Steve Martin

text: Steve Martin on toiminut tekstinsä itse kirjoittavana stand up -koomikkona. Hän on opiskellut filosofiaa, televisiokäsikirjoittamista ja teatteritiedettä, ja ehti harkita myös akateemista uraa.


title: Steve Martin

text: Steve Martin soittaa banjoa.


title: Steve Martin

text: Martin avioitui 28. heinäkuuta 2007 Anne Stringfieldin kanssa. Avioliitto on Martinin toinen. Hänen ensimmäinen avioliittonsa näyttelijä Victoria Tennantin kanssa kesti vuodesta 1986 vuoteen 1994.


title: Iboteenihappo

text: Iboteenihappo on vesiliukoinen, luonnossa esiintyvä aminohappo, joka on huoneenlämmössä puhtaana kemikaalina valkoinen ja kiteinen yhdiste. Iboteenihappoa on saatavilla kaupallisesti ja sitä esiintyy luontaisesti eräissä sienissä. Iboteenihappo eristettiin ensimmäisen kerran 1960-luvulla pantterikärpässientä muistuttavasta "Amanita ibotengutake "-sienestä.


title: Iboteenihappo

text: Iboteenihappoa käytetään agonistisen luonteensa vuoksi paljon tieteellisessä tutkimuksessa, lähinnä eläinkokeissa. Iboteenihappo on osoittautunut hiiri- ja rottakokeissa voimakkaaksi neurotoksiiniksi, joka vaurioittaa koe-eläinten aivoja ruiskutettaessa suoraan aivoihin. Hiirimallien avulla on tutkittu myös muun muassa kemikaalin vaikutuksia muistiin ja oppimiskykyyn. Tutkimukset ovat antaneet myös tietoa aivojen välittäjäainereseptorien toiminnasta.


title: Iboteenihappo

text: Edellisten lisäksi on tutkittu iboteenihapon hyönteisiä tappavia ominaisuuksia, mutta kemikaalin teho on todettu heikoksi. Historiallisessa mielessä iboteenihappoa on käytetty punakärpässienien mukana nautittuna shamaaniperinteessä ainakin Itä-Siperiassa. Sienen nauttimisella oli lääkinnällisiä tarkoituksia ja sitä käytettiin myös päihteenä.


title: Iboteenihappo

text: Iboteenihappo on luontainen aminohappo, jonka sulamispiste on monohydraattina 145 °C ja puhtaana 151–152 °C. Yhdisteelle ei voida määrittää kiehumispistettä, koska se hajoaa kuumennettaessa. Iboteenihappo esiintyy yleensä kidevedellisenä. Kideveden poistaminen, samoin kuin kuumentaminen, saa kemikaalin herkästi dekarboksyloitumaan, mikä on poikkeuksellinen ominaisuus luonnossa esiintyvälle aminohapolle. Puhdasta iboteenihappoa on suhteellisen vaikeaa saada liukenemaan kylmään veteen, ja kylmää vettä voidaankin käyttää uudelleenkiteyttämisen väliaineena.


title: Iboteenihappo

text: Iboteenihaposta voidaan helposti valmistaa johdannaiskemikaaleja, koska molekyylin rengasrakenteessa oleva N-O -sidos helpottaa vedyn liittämistä runkohiileen. Tällöin iboteenihaposta muodostuu erittäin reaktiivinen alfa-aminoketoni, josta olosuhteista riippuen voidaan muodostaan erilaisia johdannaisia. Iboteenihapon johdannaisten valmistukseen liittyen tunnetaan lukuisia kemiallisia reaktioita.


title: Iboteenihappo

text: Useat "Amanita"-suvun sienet tuottavat iboteenihappoa. Näitä sieniä ovat muun muassa punakärpässieni ("Amanita muscaria"), pantterikärpässieni ("Amanita pantherina") ja ruskokärpässieni ("Amanita regalis").


title: Iboteenihappo

text: Happopitoisuus jakautuu sieneen epätasaisesti. On osoittautunut, että suurimmat pitoisuudet keskittyvät sienen lakin kuoren tuntumaan. Keskikokoisessa punakärpässienessä (lakki läpimitaltaan 10–15 cm) on laskettu enimmillään olevan 70 mg iboteenihappoa. Keskimäärin saannon on laskettu olevan kuitenkin keskimäärin 30–35 mg sientä kohden. Toisen lähteen mukaan punakärpässienessä ("Amanita muscaria") iboteenihappoa on raportoitu olevan keskimäärin noin 0,34 mg/ml.


title: Iboteenihappo

text: Pitoisuudet vähenevät kuivatuissa sienissä ajan mittaan, joskin kemikaalin säilyvyys on suhteellisen hyvä. Toksisen vaikutuksen on raportoitu säilyneen kuivatuissa sienissä vähintään seitsemän vuotta. Iboteenihappo on osoittautunut kemiallisesti epävakaaksi yhdisteeksi sienten uutto- ja puhdistusprosessissa, jolloin voi tapahtua suurtakin hävikkiä.


title: Iboteenihappo

text: Iboteenihappo imeytyy nopeasti ruoansulatuskanavasta elimistöön. Iboteenihappo läpäisee ihmisen veri-aivoesteen, mutta suurin osa nautitusta haposta erittyy muuttumattomana virtsaan. Iboteenihappo on agonisti, joka jäljittelee glutamaatin toimintaa, joka on aivojen tärkein hermosolujen toimintaa kiihdyttävä välittäjäaine. Iboteenihapon psykoaktiiviset vaikutukset elimistössä välittyvät N-metyyli-D-aspartaattireseptorien (NMDA-reseptorien) kautta. On todennäköistä, että iboteenihappo aktivoi NMDA-reseptorien lisäksi myös aivojen trans-ACPD-reseptoreita. Jälkimmäisten reseptorien aktivaatio ei kuitenkaan johda neurotoksisiin vaikutuksiin.


title: Iboteenihappo

text: Iboteenihapon neurotoksisia vaikutuksia elimistössä lisää glysiini. Ditsosilpiini (MK-801) puolestaan estää kemikaalin neurotoksisuutta salpaamalla NMDA-reseptoreja. Osa iboteenihaposta dekarboksyloituu elimistössä muskimoliksi, psykoaktiiviseksi GABA-agonistiksi, joten se jäljittelee elimistön oman välittäjäaineen, gamma-aminovoihapon toimintaa.


title: Iboteenihappo

text: Iboteenihappo aiheuttaa nautittaessa muuntuneen tajunnantilan 50–100 mg annostuksella. Päihtyminen saavutetaan 2–3 tunnin kuluttua suun kautta saadun annoksen jälkeen. Päihtymisen seurauksena koetaan usein hallusinaatioita tai näkökentän vääristymiä, lihasnykinää sekä muuntuneita aistimuksia. Tavallisesti oireet katoavat annoksen koosta riippuen 6–8 tunnin kuluessa. Psykoaktiivisiin vaikutuksiin riittää yhden punakärpässienen tai pantterikärpässienen syöminen.


title: Iboteenihappo

text: Iboteenihappoa sisältäviin sieniin liittyviä myrkytystapauksia raportoitiin USA:ssa vuonna 2009 61 kpl. Tapauksista 60 % johtui viihdekäytöstä. Iboteenihappoa sisältäviin sieniin liittyy harvoin kuolemantapauksia: USA:ssa raportoitiin yksi tällainen tapaus vuonna 2004 ja edellinen vastaavanlainen tapaus oli raportoitu vuonna 1992.


title: Muskimoli

text: Muskimoli (myös pantheriini tai agariini) on väritön ja kiteinen isoksatsoleihin kuuluva aine. Se kiihdyttää hermotoimintaa hillitsevän GABA-reseptorin toimintaa sitoutumalla tähän reseptoriin. Muskimolilla on siksi rauhoittavia, lamaannuttavia ja dissosiatiivisia ominaisuuksia.


title: Muskimoli

text: Muskimolia, sen hermomyrkyllistä iboteenihappo-esiastetta muskatsonia ja antikolinergistä muskariinia esiintyy muun muassa punakärpässienessä, pantterikärpässienessä ja ruskokärpässienessä. Näiden sienten syömisestä saadut psykoaktiiviset vaikutukset johtuvat muskimolista eivätkä muskariinista, toisin kuin 1900-luvun alussa pitkään uskottiin.


title: Muskimoli

text:
Muskimoli imeytyy ihmisen elimistöön nopeasti ruoansulatuskanavan kautta ja näyttää läpäisevän veri-aivoesteen aktiivisella kuljetuksella.
Muskimoli on kolmiulotteiselta rakenteeltaan samanlainen kuin kehon tuottaman GABA-välittäjäaineen tietty kolmiulotteinen muoto (konformaatio), joka sitoutuu GABA-reseptoriin. Siksi muskimoli sitoutuu GABA-reseptoriin sen toimintaa tehostaen eli agonistina. Muskimoli sitoutuu samaan reseptorin kohtaan kuin GABA, toisin kuin esimerkiksi barbituraatit ja bentsodiatsepiinit, jotka sitoutuvat saman reseptorin muihin kohtiin. GABA-reseptorin aktivoijat lamaavat hermosolujen toimintaa, mistä muskimolin huumaava vaikutus johtuu. Muskimoli on myös GABA-rho-reseptorin osittaisagonisti eli osittaisaktivoija.


title: Muskimoli

text: Punakärpässienissä päihdyttävää muskimolia muodostuu sienissä olevasta hermostolle myrkyllisestä iboteenihaposta. Kun sieniä kuivataan, iboteenihappo dekarboksyloituu muskimoliksi. Muskimolia muodostuu myös syötäessä sieni sellaisenaan todennäköisesti vatsahappojen dekarboksyloimana.


title: Muskimoli

text: Muskimoli poistuu lähinnä virtsan mukana ja pääosin muuttumattomana, minkä vuoksi muskimolia sisältävien sienten päihdekäyttöön on liittynyt eri kulttuureissa sieniä syöneen ihmisen tai eläimen virtsan juontia päihtymystarkoituksessa. Muskimoli voidaan kokeellisesti havaita virtsasta tunnin kuluttua aineen nauttimisesta.


title: Muskimoli

text: Tyypillinen päihdyttävä annos muskimolia on 10–15 mg. Sienten muskimolipitoisuudet saman lajinkin sisällä vaihtelevat, joten sopivaa päihdyttävää sienimäärää on hankala arvioida. Erowid-sivuston mukaan 5–10 g kuivattua punakärpässientä (1–3 keskikokoista sienen lakkia) voi olla sopiva määrä. Suurin iboteenihapon ja muskimolin pitoisuus on punakärpässienen lakin punaisen pinnan alaisessa kellertävässä kerroksessa. Yksittäisessä puna- tai pantterikärpässienessä voi olla noin 6 mg muskimolia tai 30–600 mg iboteenihappoa.


title: Muskimoli

text: Puna- ja joidenkin muiden kärpässienten pääasiallinen päihdyttävä aine on muskimoli. Syötynä sienten vaikutukset alkavat 30–120 minuutin kuluttua ja kestävät 5–10 tuntia. Toivottuihin vaikutuksiin kuuluvat muun muassa euforia, unenkaltainen tila, kehostapoistumiskokemukset ja synestesia. Muita vaikutuksia ovat sekavuus, kömpelyys, tunne lisääntyneestä kehon voimakkuudesta, asentoaistin muutokset ja tasapainon menettäminen. Aine voi vaikuttaa rauhoittavasti, mutta myös päinvastaista kiihtymistä ja äärimmäisiä energianpurkauksia on kuvailtu. Lisäksi voi esiintyä pupillien laajenemista, katseen lasittumista, näköaistin sumeutta sekä nenän ja silmien vuotoa. Epätoivottuja vaikutuksia ovat lievä tai äärimmäinen pahoinvointi, vatsan kouristelu, lisääntynyt syljen eritys, lihasten nykiminen tai vapina ja suuria annoksia käytettäessä voimakas dissosiaatio tai sekavuustila.


title: Muskimoli

text: Vahingollisia muskimolia sisältävien sienten aiheuttamia myrkytyksiä tiedetään ja jotkin harvat tapaukset ovat johtaneet kuolemaan. Nykyään ennuste lääketieteellisesti hoidetuissa myrkytystapauksissa on hyvä. Elimellisiä vaurioita muun muassa maksaan tai munuaisiin ei ole kuvailtu. Tosin sienten iboteenihappo on hermomyrkyllinen aine ja voi teoriassa aiheuttaa aivoihin vaurioita. Myöskään tahdosta riippumattoman hermoston toiminnot, kuten hengittäminen ja sydämen syke, eivät merkittävästi häiriinny muskimolin vaikutuksesta. Myrkytykset kestävät tavallisesti enimmillään päivän, mutta eräässä tapauksessa punakärpässienten tahattoman syönnin aiheuttama psykoosi kesti viisi päivää. Toipuminen myrkytyksestä oli kuitenkin täydellinen.


title: Muskimoli

text: Myrkytystä hoidetaan varhaisessa vaiheessa oksennuttamalla, jos muskimolia sisältävää ainetta on syöty enintään viimeisen 30 minuutin sisällä ja henkilö on tajuissaan. Aktiivihiiltä tai vatsahuuhtelua voidaan käyttää. Lihaskouristuksiin on ehdotettu rauhoittavien lääkkeiden, kuten klonatsepaamin ja diatsepaamin käyttöä, mutta ainakin diatsepaami voi voimistaa muskimolin vaikutuksia. Antikoliiniesteraasina toimiva fysostigmiini saattaa estää muskimolin vaikutusta.


title: Muskimoli

text: Muskimolin LD50-arvo rotissa on verenkiertoon pistettynä 4,5 mg/kg ja suun kautta annettuna 45 mg/kg.


title: Muskatsoni

text: Muskatsoni on myrkyllinen sekä psykoaktiivinen kärpässienistä löytyvä aminohappo.


title: Discovery (avaruussukkula)

text: Discovery (Nasan avaruussukkuloiden ("orbital vehicle") luokituksessa OV-103) on yhdysvaltalainen Nasan käytöstä poistettu avaruussukkula.


title: Discovery (avaruussukkula)

text: Avaruussukkula nimettiin brittiläisten Discovery-tutkimusalusten mukaan, ensisijaisesti kapteeni James Cookin "HMS Discoveryn". Sopimus Discoveryn valmistuksesta myönnettiin Rockwell Internationalille 29. tammikuuta 1979.


title: Discovery (avaruussukkula)

text: Discovery lensi ensilentonsa 30. elokuuta 1984. Discovery on kolmas Nasan avaruussukkula (pois lukien testisukkula Enterprise). Se lensi avaruuteen 39 kertaa. Discovery on vanhin käytöstä poistetuista sukkuloista. Lukuisten teknisten ongelmien vuoksi tämän sukkulan viimeinen laukaisu (STS-133) tapahtui 24. helmikuuta 2011. 11. marraskuuta 2010 Nasa ilmoitti sukkulan ulkoisen ajoainetankin alumiinirakenteesta löytyneen säröjä , mikä viivästytti laukaisua.


title: Discovery (avaruussukkula)

text: Discovery laskeutui onnistuneesti viimeiseltä tehtävältään STS-133 9. maaliskuuta 2011 kello 11.57.17 (UTC−6). Discoveryn laskeuduttua sukkulan komentaja Steven Lindsey sanoi lennonjohdolle: ”And Houston, Discovery, for the final time, wheels stopped.” Käytöstä poistettu Discovery sijoitetaan National Air and Space Museumin Steven F. Udvar-Hazy Centeriin Chantillyyn, Virginiaan.


title: Rautu (Viipurin lääni)

text: Rautu on entinen Suomen kunta Karjalankannaksella Neuvostoliitolle 1944 luovutetulla alueella. Kunnan pinta-ala oli 339,6 km² ja sen asukasluku 5 989 (1939). Raudun kirkonkylän venäläinen nimi on ollut vuodesta 1948 lähtien Sosnovo, ja se on nykyisin samannimisen Leningradin alueen Käkisalmen piiriin kuuluvan maalaiskunnan keskus.


title: Rautu (Viipurin lääni)

text:
Suurin osa Raudun väestöstä oli luterilaisia ja kuului Raudun luterilaiseen seurakuntaan, mutta kunnassa oli myös huomattava määrä ortodokseja, jotka kuuluivat Palkealan ortodoksisen seurakuntaan. Raudussa oli kaksi kirkkoa Raudun luterilainen kirkko ja Palkealan ortodoksinen kirkko sekä Profeetta Elian tšasouna. Raudun kirkko tuhoutui talvisodan alussa ja Palkealan kirkko sekä Profeetta Elian tsasouna sodan jälkeen.
Venäjän keisarikuntaan kuuluessaan, ennen vuotta 1917 Rautu eli Pietarin läheisyydestä. Kaupankäynti suurkaupunkiin oli vilkasta. Rajan sulkeuduttua maatalous kehittyi voimakkaasti, siitä tuli pitäjän pääelinkeino. Kuuluisiksi tulivat Raudun rotuporsaat, joita markkinoivat ympäri Suomea porsasparisniekat.


title: Rautu (Viipurin lääni)

text: Raudun taistelu oli Suomen sisällissodassa 1918 Raudun aseman tienoilla Karjalan rintaman komentajan Aarne Sihvon johdolla käyty taistelu. Lähinnä Pietarista tulleet Raudun kirkonkylää kohti pyrkineet venäläiset joukot joutuivat 23. maaliskuuta kolmelta taholta saarroksiin. Apujoukkojen saavuttua asema saarrettiin täydellisesti, ja 4. huhtikuuta illalla alkoi voimakas mutta tulokseton hyökkäys. Seuraavana aamuna venäläiset yrittivät murtautua saarroksista Raasulin suuntaan, mutta yritys epäonnistui, ja Maaselän kylän lähellä ns. Kuolemanlaaksossa joutui n. 700 venäläistä vangiksi ja 400 kaatui; valkoisten tappiot olivat kaatuneina ja haavoittuneina n. 600 miestä.


title: Rautu (Viipurin lääni)

text: Rautu joutui Neuvostoliiton puna-armeijan miehittämäksi talvisodan alussa 1939 ja siirtyi osaksi Neuvostoliittoa Moskovan rauhansopimuksella 1940.


title: Rautu (Viipurin lääni)

text: Suomalaisjoukot hyökkäsivät Rautuun jatkosodassa 1941, kunnes joutuivat vetäytymään puna-armeijan tieltä 1944.


title: Rautu (Viipurin lääni)

text: Aliska, Haapakylä, Haukkala, Huttula, Huuhti, Jousseila (Jousseenkylä), Kaskaala, Kelliö, Keripata, Kopola, Korlee, Kuninkaanselkä, Kuusenkanta, Kärsälä, Leinikylä, Liippua, Luukkolanmäki, Maanselkä, Miettilä, Miitronmäki, Mäkrä, Nuijala, Orjansaari, Palkeala, Pienautio, Pienporkku, Pirholanmäki, Potkela, Raasuli, Rautu, Riikola, Ristautio, Räiskälä, Savikkola, Savola, Sirkiänsaari, Sumpula, Sunikkala, Suurhousu, Suurporkku, Suvenmäki, Terolanmäki, Tervola, Tokkari, Vakkila, Variksela, Vehmais, Vepsa


title: Rautu (Viipurin lääni)

text: Lukuvuonna 1937–1938 kunta oli jaettu 10 koulupiiriin.


title: Rautu (Viipurin lääni)

text: Seuraavassa kuvaajassa on esitetty Raudun väestönkehitys kymmenen vuoden välein vuosina 1880–1940.


title: Bufoteniini

text: Bufoteniini (5-HO-DMT) on tryptamiini, joka on sukua välittäjäaine serotoniinille. Se on alkaloidi, jota esiintyy useissa kasveissa, mutta alun perin se eristettiin koloradonkonnasta ("Bufo alvarius"), josta tämä hallusinogeeninen yhdiste on saanut nimensä.


title: Bufoteniini

text: Bufoteniiniä löytyy merkittävästi muun muassa "Anadenanthera colubrina" ja "A. peregrina" -puista.


title: Bufoteniini

text: Alexander Shulginin kirjoittaman TiHKAL-kirjan mukaan annostus on 8–16 milligrammaa verenkiertoon injektoituna ja vaikutusten kesto 1–2 tuntia. Shulgin kuvailee kokemukseensa sisältyneen muun muassa rinnan puristuksen tunteen, kasvojen polttelua sekä kirkkaiden väripilkkujen ja valkoisten viivojen näkemistä mustalla taustalla.


title: Pyhäjärvi Vpl

text: Pyhäjärvi Vpl oli Suomen Viipurin läänin kunta Karjalankannaksella Laatokan rannalla. Asukasluku oli 8 128 (1939) ja pinta-ala ilman vesiä 522 km². Pyhäjärven kunta sijaitsi Käkisalmen eteläpuolella Kiimajärven, Pyhäjärven ja Yläjärven ympärillä. Kunnan nimen lopussa ollut tunnus Vpl tarkoittaa Viipurin lääniä, sillä Suomessa oli tuolloin kaksi muutakin Pyhäjärvi-nimistä kuntaa: Pyhäjärvi Ol eli nykyinen Pyhäjärvi Oulun läänissä sekä nykyään Karkkilaan kuuluva Pyhäjärvi Ul Uudenmaan läänissä.


title: Pyhäjärvi Vpl

text: Pyhäjärvi kuului alkujaan Sakkolan ortodoksiseen seurakuntaan. Pitäjän alue tuli liitetyksi Stolbovan rauhassa Ruotsi-Suomeen. Ruotsin vallan alkuvuosina Pyhäjärvi kuului Sakkolan kanssa yhteiseen luterilaiseen seurakuntaan. Itsenäinen kirkkoherrakunta Pyhäjärvestä tuli vuonna 1632, mutta kuului vuosina 1710-1735 Käkisalmen seurakunnan yhteyteen. 1500-luvun lopulla ja 1600-luvun alkupuolella pitäjän väestö vaihtui ortodoksisesta luterilaiseksi miltei kokonaan. Uusia luterilaisia asukkaita muutti erityisesti Äyräpään ja Jääsken kihlakunnista. Varhemmat, ortodoksiset asukkaat siirtyivät miltei kokonaan Tverin Karjalaan ja muualle Venäjälle. Muutamia ortodoksisia perheitä ja sukuja jäi kuitenkin Pyhäjärvelle, mm. Riiskan kylään. Pyhäjärven pitäjän maat kuuluivat 1700- ja 1800-luvuilla lahjoitusmaa-alueisiin. Pitäjän merkittävin lahjoitusmaakartano oli Taubilan hovi, joka kuului vuodesta 1774 lahjoitusmaakauden loppuun saakka Freederickszin suvulle.


title: Pyhäjärvi Vpl

text: Pyhäjärvi tuli tunnetuksi kauniista hirsirakenteisesta kirkostaan, joka vihittiin käyttöön 1765 (piirtänyt Lorenz Stoffer) ja korjattiin vuonna 1902 (Josef Stenbäck). Kirkko tuhoutui talvisodan päätyttyä, kun 15.3.1940 paikkakunnalta viimeisenä poistuneet suomalaiset sytyttivät sen tuleen.


title: Pyhäjärvi Vpl

text: Vuoden 1917 yleislakon aikana Pyhäjärven rautatieasemalla tapahtui väkivaltainen yhteenotto, jossa sai surmansa kolme suojeluskuntalaista.


title: Pyhäjärvi Vpl

text:
Pyhäjärvi oli vakavarainen maatalouspitäjä. Maanviljelys ja karjanhoito kehittyivät voimakkaasti 1800-luvun loppupuolelta lähtien aina toiseen maailmansotaan asti. Maatalouden innovaatioita oli levittämässä pitäjään omalta osaltaan Konnitsan kylässä vuosina 1907-1923 toiminut maamieskoulu. Merkittäviä pellonraivaushankkeita oli mm. vuosina 1924-1933 toteutettu Kiimajärven lasku ja Konnitsanjoen perkaus. Perkaustyön ansiosta peltoala lisääntyi pääasiassa Konnitsanjoen rantamailla kaikkiaan 293 hehtaarilla, josta 218 hehtaaria saatiin raivattavaksi Konnitsan kylään, 78 hehtaaria Räisälän Tiurin kylään. Muita merkittäviä raivaushankkeita suoritettiin mm. Rahkajärven ja Kahvenitsan kylissä.
Vpl. Pyhäjärven peltopinta-ala kasvoi voimakkaasti aina toiseen maailmansotaan asti. Vuonna 1929 suoritetun maanmittauksen mukaisesti pitäjässä oli peltoa yhteensä 5 766,53 hehtaaria. Vuonna 1937 peltoa ilmoitettiin olevan viljelyksessä noin 7 793 hehtaaria, ja vuonna 1943 veroilmoitusten mukaan pitäjässä viljeltiin 8 587,71 hehtaaria peltoa. Vuoden 1933 Rajaseututoimikunnan tilastoissa Pyhäjärvi esiintyy viljaa myyvänä pitäjänä.


title: Pyhäjärvi Vpl

text: Maatalouden tärkeimpiä sivuelinkeinoja oli kalastus, jota harjoitettiin paitsi Laatokan rantakylissä, mm. Sortanlahdessa ja Rantakylässä, myös Pyhäjärven rantakylissä. Erityisesti talvinuottaus oli näillä järvillä tuottoisaa, ja suuri osa saaliista myytiin. Myös pienemmät järvet olivat kalaisia. Sortanlahden kylä Laatokan rannalla oli kunnan kirkonkylän, Pyhäkylän jälkeen tärkein kauppapaikka. Koska majakkakylä Sortanlahti oli Laatokan parhaita luonnonsatamia, suunniteltiin 1800-1900 -lukujen vaihteessa jopa kylän muuttamista kauppalaksi. Muita suuria, paikallisesti merkittäviä kyliä olivat Konnitsa, Noitermaa ja Salitsanranta. Paikallista merkitystä maatalouden sivuelinkeinona oli mm. puutarhaviljelyksellä.


title: Pyhäjärvi Vpl

text: Teollisuutta paikkakunnalla edustivat ainoastaan muutamat sahat ja myllyt.


title: Pyhäjärvi Vpl

text: Pyhäjärven pitäjästä harjoitti ennen vuotta 1918 laajamittaista myyntikauppaa Pietarin kaupunkiin. Tärkeimpiä myyntituotteita olivat erityisesti kalat ja kalavalmisteet, mutta myös karjaa, hevosia, maitotaloustuotteita, polttopuuta sekä heinää ja olkia vietiin runsaasti myytäväksi. Tuontitavaroista tärkeimpiä olivat leipävilja, sokeri, tee, kahvi ja suola. Lisätuloja pyhäjärveläiset hankkivat myös rahdinajolla sekä ns. maalitsan ajolla eli ajeluttamalla pietarilaisia reellä laskiaisena.


title: Pyhäjärvi Vpl

text: Pyhäjärvellä sijaitsi myös Konevitsan luostarisaari.


title: Pyhäjärvi Vpl

text: Alakylä, Enkkua, Haapaniemi, Hassinmäki, Ivaskansaari, Jaama, Kahvenitsa, Kalamaja, Kelja, Kiimajärvi, Kivipaarina, Konnitsa, Gorkala, Kostermaa, Kunnianiemi, Lahnavalkama, Larjava, Lohijoki, Matiskala, Miisua, Montrua, Musakanlahti, Noitermaa, Orola, Pattoinen, Porsaanmäki, Puikkoinen, Pyhäkylä (kirkonkylä), Pölhölä, Rahkajärvi, Rantakylä, Riiska, Rotjanlahti, Ryhmäkylä, Saapru, Salitsanranta, Sortanlahti, Suhapaarina, Tiitua, Tolsterniemi, Valkeamäki, Vernitsa, Ylläppää, Yläjärvi.


title: Pyhäjärvi Vpl

text: Lukuvuonna 1937–1938 kunta oli jaettu 15 koulupiiriin.


title: Pyhäjärvi Vpl

text: Seuraavassa kuvaajassa on esitetty Pyhäjärven Vpl väestönkehitys kymmenen vuoden välein vuosina 1880–1940.


title: Pyhäjärvi Vpl

text: Kotiseutuhenkeä ylläpidetään luovutetun pitäjän väestön sekä heidän jälkeläistensä keskuudessa Vpl. Pyhäjärvi-Säätiössä.


title: Pyhäjärvi Vpl

text: Pyhäjärven väestöä asutettiin jatkosodan jälkeen seuraaviin kuntiin: Huittinen, Hämeenkyrö, Ikaalinen, Jämijärvi, Karkku, Kauvatsa, Keikyä, Kiikka, Kiikoinen, Lavia, Mouhijärvi, Nokia, Parkano, Suodenniemi, Suoniemi ja Tyrvää.


title: Pyhäjärvi Vpl

text: Perinneseura Vpl. Pyhäjärvi-Säätiö on teettänyt luovutetulle kunnalle oman, epävirallisen vaakunan. Idea on rovasti Kaarle Viikan ja heraldisessa muotoilussa avusti heraldikko Kaj Kajander. Vaakuna valmistui vuonna 1989. Tämä ei ole virallinen kuntavaakuna, sillä se on otettu käyttöön kunnan lakkauttamisen jälkeen.


title: Pyhäjärvi Vpl

text: Pyhäjärven kirkonkylän Pyhäkylän venäläinen nimi on vuodesta 1948 lähtien ollut Plodovoje, joka kattaa myös entiset naapurikylät Larjavan ja Taubilan. Se on nykyisin Käkisalmen piirin Pyhäjärven eli Plodovojen maalaiskunnan keskus. Nykykunta sijaitsee Suomen Pyhäjärven kunnan keskiosassa. Suomen Pyhäjärven länsi- ja eteläosat kuuluvat nykyiseen Sakkolan eli Gromovon maalaiskuntaan, luoteiskolkka Räisälään (Melnikovo) ja koilliskolkka Norsjokeen (Larionovo). Pyhäjärven asemakylän nimi on nykyisin Otradnoje.


title: Ruskeala

text: Ruskeala on entinen Suomen kunta vuonna 1944 Neuvostoliitolle luovutetussa Laatokan Karjalassa. Keskusta sijaitsee Petroskoi-Värtsilä-tien varrella.


title: Ruskeala

text:
Ruskealan kunta kuului Sortavalan kihlakuntaan ja Viipurin lääniin. Kunnan pinta-ala oli 412,9 km² ja asukasluku 6 602 (1939). Ruskealan alue sijaitsee Jänisjärven länsipuolella vaihtelevassa maisemassa, jonka korkeuserot ovat suuria.
Ruskealan väestö sijoitettiin jatkosodan jälkeen Pohjois-Karjalaan seuraaviin kuntiin: Joensuu, Kontiolahti, Liperi, Pielisensuu, Polvijärvi ja Rääkkylä.


title: Ruskeala

text: Ruskeala tunnetaan vanhastaan Otrakkalan marmorilouhimosta, joka avattiin vuonna 1767. Ruskealan marmoria on käytetty muun muassa Pietarin Iisakin kirkossa ja Talvipalatsissa sekä Helsingissä Yleisradion ja Säästöpankin rakennuksissa. Marmorilouhos on lopetettu. Vanhasta, veden täyttämästä kaivoksesta on tullut alueen tärkeimpiä matkailunähtävyyksiä. Se on myös sukeltajien suosima paikka.


title: Ruskeala

text: Haapavaara, Höksölä, Issakanvaara, Kaalamo, Kirkkolahti, Kollitsa, Kontiolahti, Kuljakko, Kumuri, Leppäselkä, Matkaselkä, Mähkönvaara, Otrakkala, Pirttipohja, Rajakylä, Ruisselkä, Särkisyrjä, Uusi-Matkaselkä ja Vahvajärvi.


title: Ruskeala

text: Lukuvuonna 1937–1938 kunta oli jaettu 13 koulupiiriin.


title: Ruskeala

text: Entisen Ruskealan kunnan alue kuuluu nykyisin Karjalan tasavaltaan, missä se kuuluu pääosin Sortavalan piirin Kaalamon maalaiskuntaan. Entisessä kirkonkylässä Ruskealassa toimii aktiivinen luterilainen seurakunta.


title: Golgin laite

text: Golgin laite on tumallisten solujen kalvorakenteinen soluelin, joka osallistuu proteiinien muokkaamiseen lisäämällä niihin esimerkiksi hiilihydraattiryhmiä, jolloin syntyy glykoproteiineja. Golgin laitteen muita tehtäviä ovat eriterakkuloiden muodostaminen, eritettävän aineen pakkaaminen eriterakkuloihin, lysosomien kalvon muodostaminen sekä lysosomaalisten entsyymien valmistaminen. Lisäksi Golgin laite kuljettaa aineita solussa paikasta toiseen. Kasvisoluilla vastaavaa soluelintä kutsutaan myös diktyosomiksi.


title: Golgin laite

text: Anatomisesti Golgin laite muodostuu lähinnä kalvorakenteista, joita kutsutaan sisternoiksi. Sisternoiden kupera puoli on kohti tumaa ja kovera kohti solukalvoa. Sen tuottamat glykoproteiinit ja muu aine näkyy mikroskoopissa lähinnä pieninä pisaramaisina muodostumina. RNA vaikuttaa osaltaan Golgin kalvoston kemiallisen toiminnan säätelyyn.


title: Golgin laite

text: Nisäkkäiden maitorauhassoluissa eli alveolisoluissa Golgin laite muodostaa myös maidon laktoosin. Lähtöaineista glukoosi otetaan verenkierrosta ja galaktoosi syntetisoidaan alveolisolun sytoplasmassa.


title: Golgin laite

text: Camillo Golgi löysi Golgin laitteen vuonna 1897 ja raportoi löydöstään virallisesti 1898. Golgin laitteen olemassaolosta kuitenkin kiisteltiin vuosikymmenten ajan; se vahvistettiin vasta 1950-luvulla.


title: Myöhäisliitukausi

text: Myöhäsliitukausi oli liitukauden jälkimmäinen epookki 99,6–65,5 miljoonaa vuotta sitten. Sen aikana syntyneet kerrostumat ovat liitukautisista lähimpänä maanpintaa, siksi niitä sanotaan joskus yläliitukauden fossiileiksi. Aivan kauden lopussa tapahtui dinosaurusten joukkotuho 65,5 ± 0,3 miljoonaa vuotta sitten eli välillä 65,8–65,2 miljoonaa vuotta sitten. Turonia-vaiheen alussa noin 90 miljoonaa vuotta sitten saavutettiin liitukauden lämpimin jakso eli lämpöhuippu. Se lienee osin johtunut tulivuorenpurkausten ilmakehään päästämistä kasvihuonekaasuista, lähinnä hiilidioksidista. Kukkakasvit ja lehtipuut levisivät tällä kaudella.


title: Myöhäisliitukausi

text: Ajat miljoonina vuosina, ajoitukset epätarkkoja


title: Maastricht-vaihe

text:
Maastricht-vaihe oli myöhäisliitukauden päättänyt geologinen ajanjakso, nykyisten ajoitusten mukaan noin 70,6–65,5 miljoonaa vuotta sitten. Maastricht-vaiheen lopussa dinosaurukset ja monet muut eläimet kuolivat äkkiä sukupuuttoon suuressa liitukauden lopun joukkosukupuutossa, joka lienee aiheutunut harvinaisen suuresta asteroiditörmäyksestä Jukatanin niemimaalle Mesoamerikkaan, tai muusta äkillisestä katastrofista kuten valtavista tulivuorenpurkauksista.
Eläinlajien joukkotuho joka näkyy kerrostumissa selvänä kerrostumissa K/T-rajana 65,2–65,8 Mvs, jossa kalkin tuotanto äkkiä loppui. Maastrichtin jälkeen tuli paleoseenin Dania-vaihe, josta alkaa kenotsooinen maailmankausi.


title: Maastricht-vaihe

text: Maastricht-vaihe oli matelijoiden hallitseman mesotsooisen maailmankauden viimeinen vaihe. Kaudelle oli ominaista ilmaston viileneminen ja dinosauruslajiston hidas harveneminen. Silti tällä kaudella oli lämpimämpää kuin nyt. Tunnetuimpia eläimiä aivan liitukauden lopussa oli muun muassa "Tyrannosaurus rex"-lihansyöjädinosaurus. Ilmasto oli viilenemässä edellisen Campania-vaiheen aikana ja Maastricht-kauden alussa. Kaudella ei ollut niin kuuma ilmasto kuin liitukauden keskivaiheilla, vaikka jotkut tutkijat ovat väittäneet vielä 70 miljoonaa vuotta sitten napojen lämpötilojen vastanneen keskiliitukauden lämpötiloja. Noin 70 miljoonaa vuotta sitten tapahtui nopeahko viileneminen ja hyvin nopea lämpeneminen. Kauden keskivaiheilla ilmasto oli pitkiä aikoja melko vakaa. Viimeisen parin miljoonan vuoden aikana lämpötila aleni. Liitukauden ja paleoseenin rajalla lämpötila nousi äkkiä noin 8 astetta lähellä Etelämannerta tehtyjen merenpohjan porausaineistojen perusteella..


title: Maastricht-vaihe

text: Ilmasto lämpeni tilapäisesti noin 100–400 000 vuotta ennen kauden joukkotuhoa luultavimmin Deccanin laakion tulivuorten purkautuessa ja vapauttaessa ilmaan kasvihuonekaasuja. Viimeiset 300 000 vuotta planktonlajisto näyttää hitaasti köyhtyneen. Viimeiset 200 000 vuotta ilmasto viileni.


title: Maastricht-vaihe

text: Pohjois-Saksan Pompeckjin Maastricht-kerrostumat ovat 270 metriä paksut. On väitetty, että Jukatanin Chicxulub-kraatterin olisi aiheuttanut törmäys jo hieman ennen Maastricht-kauden loppua, mikä ei selittäisi dinosaurusten joukkotuhoa. Kaikki tutkijat eivät ole tätä mieltä. Kauden loppua kohti mentäessä merenpinta laski.


title: Maastricht-vaihe

text: 70 miljoonaa vuotta sitten Maastricht-vaiheen alussa Atlantti oli nykyistä pienempi. Grönlanti oli melkein Skandinaviassa kiinni ja Amerikka lähempänä Eurooppaa ja Afrikkaa. Merenpinta oli huomattavan korkealla. Suomen alue lienee ollut kuivaa maata. Alaska ja Siperia olivat toisissaan kiinni. Etelämanner ja Australia olivat lähellä toisiaan. Intia oli eteläisellä Intian valtamerellä ja liikkui melko nopeasti kohti Aasian keskiosaa.Maastricht-vaiheeseen asti eli monia matelijoita, muun muassa "Tyrannosaurus rex", "Triceratops" ja kasvinsyöjä "Alamosaurus".